RM1 juta untuk program Pintar Botani Tabika KEMAS

TANJUNG MALIM: Jabatan Kemajuan Masyarakat (KEMAS) memperuntukkan RM1 juta bagi melaksanakan program Pintar Botani melibatkan 500 buah tabika KEMAS di seluruh negara mulai tahun depan.

Menteri Pembangunan Luar Bandar, Datuk Seri Mahdzir Khalid berkata, Modul Pintar Botani itu adalah aktiviti luar bilik darjah yang menerapkan aspek Sains dan Teknologi serta Amalan Gaya Hidup Sihat melalui makanan seimbang dan berkhasiat.

“Program ini adalah aktiviti mengindahkan persekitaran tabika KEMAS dengan mendidik kanak-kanak menanam pokok sayur-sayuran serta buah-buahan dan hasil tuaiannya boleh dimasukkan dalam menu makanan di Tabika KEMAS yang disediakan oleh pembantu Pemaju Masyarakat Sukarelawan.

Ini sekaligus menjadi usaha KEMAS untuk memastikan kanak-kanak mendapat zat makanan yang seimbang agar tahap kesihatan fizikal dan mental kanak-kanak yang lebih baik selain mereka mendapat pengalaman yang menyeronokkan sepanjang belajar di Tabika KEMAS.”

Beliau berkata demikian pada sidang media selepas merasmikan Program Hari Potensi KEMAS Peringkat Kebangsaan 2022 Edisi ke-17 di Universiti Pendidikan Sultan Idris (UPSI) di sini pada Ahad.

Jelas Mahdzir, aktiviti di luar bilik darjah menerusi Modul Pintar Botani itu juga akan membantu pembentukan pemikiran kreatif dan sifat bekerjasama dalam kalangan kanak-kanak.

“Program Pintar Botani ini bukan sahaja dapat mengoptimumkan tanah dan menceriakan kawasan tabika malah menjadikan persekitaran Tabika KEMAS lebih menarik dengan penyediaan landskap serta tumbuhan hijau seperti sayur-sayuran dan pokok buah-buahan yang akan ditanam.

Pada masa yang sama Mahdzir berharap Program Pintar Botani itu mendapat sokongan dan juga kerjasama para ibu bapa dan juga penduduk sekitar premis Tabika KEMAS.

“Penglibatan program Pintar Botani ini berkonsepkan Keluarga Malaysia melalui penglibatan pelbagai pihak seperti Jawatankuasa Aktiviti tabika, ibu bapa dan penduduk setempat, agensi kerajaan seperti Jabatan Pertanian, MARDI, Kementerian Kesihatan dan termasuklah Badan Bukan Kerajaan (NGO)”, katanya.

Selain itu tambah Mahdzir, program Pintar Botani itu juga akan membolehkan Pemaju Masyarakat Tabika KEMAS memberi pendedahan asas keusahawanan melalui aktiviti jual beli hasil tanaman.

Sementara itu, seramai 1,000 orang kanak-kanak tabika dari seluruh negara menyertai Hari Pontesi KEMAS bagi edisi kali ini.

Program membabitkan pertandingan pelbagai acara sukan yang melibatkan kanak-kanak seawal usia 5 dan 6 tahun.

Antara acara yang dipertandingkan termasuk futsal, bola jaring, gerak kreatif, rounders dan pelbagai lagi dengan format pertandingan mengikut negeri-negeri.

Author

Tun Puteh Wanti

View all posts

View all posts


Doktor Hospital Kemaman ditahan cabul pesakit kanak-kanak perempuan

KUALA TERENGGANU: Seorang doktor perubatan di Hospital Kemaman ditahan polis Terengganu semalam selepas dipercayai mencabul seorang pesakit kanak-kanak perempuan berusia 12 tahun di Wad Kanak-Kanak di hospital tersebut.

Ketua Polis Terengganu, Datuk Rohaimi Md Isa berkata, doktor lelaki berusia 30 tahun itu ditahan pada 1.50 tengah hari semalam, selepas pihak polis menerima laporan yang dibuat ibu mangsa pada malam Rabu.

“Mangsa memaklumkan bahawa suspek merupakan seorang doktor yang merawatnya, telah membuka baju dan meraba dada serta merakam gambar-gambar mangsa melalui telefon bimbit milik suspek. Kejadian berlaku di bilik rawatan wad tersebut,” katanya dalam kenyataan hari ini.

Rohaimi berkata telefon bimbit milik suspek turut dirampas bagi membantu siasatan.

Katanya pihak polis percaya terdapat ramai lagi mangsa kanak-kanak perempuan, berdasarkan penemuan awal terhadap beberapa gambar dalam telefon bimbit suspek.

“Siasatan lanjut akan dijalankan dan rakaman percakapan saksi lain akan diambil sebagai keterangan di dalam kes ini,” katanya.

Katanya suspek akan dibawa ke mahkamah hari ini untuk mendapatkan perintah reman bagi membolehkan siasatan dijalankan di bawah Seksyen 14(a) Akta Kesalahan-Kesalahan Seksual Terhadap Kanak-Kanak 2017. – BERNAMA


PM Anwar dijadual perjelas perjanjian sempadan maritim Malaysia-Indonesia hari ini

Menurut Aturan Urusan Mesyuarat yang disiarkan laman rasmi Parlimen, Anwar menjelaskan isu itu bagi menjawab soalan Datuk Seri Takiyuddin Hassan (PN-Kota Bahru) mengenai jaminan kerajaan bahawa perjanjian berkenaan tidak akan menjejaskan hak kedaulatan dan merugikan negara khususnya kesan negatif terhadap aktiviti ekonomi maritim dalam jangka masa panjang.

Perdana menteri turut dijadual menjawab soalan Datuk Seri Dr Noraini Ahmad (BN-Parit Sulong) yang ingin tahu pembaharuan dibuat kerajaan dalam pendekatan dan tatakelola undang-undang atau peraturan untuk mengekang ketirisan serta kebocoran wang awam.

Noraini juga meminta perdana menteri menyatakan sama ada kerajaan akan meneruskan pelaporan perbelanjaan dan pemantauan Belanjawan Negara.

Pada sesi sama, Anwar yang juga Menteri Kewangan akan menjelaskan pelan Hala Tuju Teknologi dan Ekonomi Hidrogen (HETR) diwujudkan oleh Mesyuarat Majlis Sains Negara (NSC) yang dijangka menjana RM12.1 bilion kepada pendapatan negara menjelang 2030.

Soalan yang diajukan oleh Tan Kar Hing (PH-Gopeng) itu juga meminta perdana menteri menyatakan kelebihan Malaysia dalam usaha menjadi penggerak utama ekonomi hidrogen berbanding negara-negara seperti Jepun, Korea Selatan, China, Australia dan negara ASEAN yang telah mula menceburi sektor hidrogen.

Pada sesi soal jawab pula, Datuk Seri Dr Ronald Kiandee (PN-Beluran) mengemukakan soalan kepada Menteri Pertanian dan Keterjaminan Makanan mengenai kesan perubahan cuaca, ancaman bencana alam, serangan penyakit dan perosak terhadap pengeluaran bahan makanan sepanjang dua tahun lepas serta langkah mitigasi yang telah diambil untuk mengurangkan impaknya terhadap sekuriti makanan negara.

Selesai sesi itu, persidangan diteruskan dengan perbahasan Laporan Tahunan dan Penyata Kewangan Suruhanjaya Hak Asasi Manusia Malaysia (SUHAKAM).

Selain itu, Rang Undang-undang Lembaga Hasil Dalam Negeri Malaysia (Pindaan) 2023 dan Rang Undang-undang Pasaran Modal dan Perkhidmatan (Pindaan) 2023 turut tersenarai dalam Aturan Urusan Mesyuarat untuk bacaan kali kedua.

Persidangan Dewan Rakyat yang berlangsung selama 11 hari akan berakhir Khamis ini.  – BERNAMA


Wanita cantik hantar bekal kepada suami kerja J&T jadi bualan netizen

ARTIS cantik baru-baru ini Fatin Afeefa meletakkan syarat ‘kacak dan kaya’ sebagai pasangan hidupnya.

Namun realiti kehidupan tidak semua wanita cantik meletakkan syarat sedemikian dalam memilih pasangan.

Masih ada nilai lain yang dilihat untuk hidup bersama menggapai impian dan kebahagiaan.

Begitulah yang menjadi bualan netizen menerusi video TikTok @fatihamazlan1997 baru-baru ini yang ditonton 1.7 juta dan lebih 100,000 kesukaan.

Menerusi akaun milik wanita cantik ini, dia gigih membawa bekal untuk suami yang dipercayai bekerja sebagai penghantar kurier J&T Express.

Dengan kapsyen “Walaupon ssh nak makan tengahari sekali. Kita bawakkan dia makan. Love You Bae”

Menerusi video itu kelihatan wanita itu tiba di sebuah tempat suaminya sedang berehat.

Apa yang mencuri tumpuan adalah dia dilihat membawa mangkuk tingkat yang diisi pelbagai lauk kegemaran dan juga nasi putih untuk bekal suaminya.

Malah, dia siap menemani suaminya itu makan di dalam lori sampailah habis waktu rehat.

Dalam video-video lain, wanita itu memang rajin memasak dan kuantiti yang banyak kemungkinan mengambil upah katering untuk restoran.

Rata-rata netizen memuji kecantikan, pandai memasak dan tidak memilih status suami.

Author

Tun Puteh Wanti

View all posts

View all posts


JKNS rampas kosmetik tidak bernotifikasi bernilai RM58,000

SHAH ALAM: Jabatan Kesihatan Negeri Selangor (JKNS) merampas puluhan kotak kosmetik yang tidak mempamerkan nombor notifikasi daripada Kementerian Kesihatan (KKM) bernilai RM58,000 di sebuah premis perniagaan, di sini pada minggu lepas.

Pengarahnya, Datuk Dr Sha’ari Ngadiman berkata, rampasan itu dibuat hasil serbuan oleh Cawangan Penguatkuasaan Farmasi (CPF) JKNS di premis terbabit.

Katanya, serbuan itu dilaksanakan selepas pihaknya menerima maklumat daripada orang ramai tentang perniagaan pengeluaran kosmetik yang disyaki tidak bernotifikasi dengan Pihak Berkuasa Kawalan Dadah (PBKD) KKM.

Sha’ari berkata, modus operandi sindiket berkenaan ialah memasarkan keluaran kosmetik tidak bernotifikasi itu melalui laman sesawang yang mempromosi kosmetik untuk tujuan pemulihan dan antipenuaan kulit tanpa merujuk kepada pengamal perubatan berdaftar yang dikhuatiri akan mengakibatkan kesan sampingan buruk dan membahayakan kesihatan orang ramai.

“Kes akan disiasat di bawah Akta Jualan Dadah 1952 dan jika sabit kesalahan, pihak yang berkaitan boleh dikenakan hukuman denda tidak melebihi RM50,000 di bawah akta yang sama.

“Sehubungan itu, JKNS menasihati orang ramai supaya sentiasa berhati-hati sewaktu membeli sebarang keluaran kesihatan dan kosmetik yang dijual dan memastikannya berdaftar dengan PBKD KKM,” katanya dalam kenyataan hari ini.

Sementara itu, Dr Sha’ari menasihati orang ramai agar mengemukakan aduan dan menyalurkan maklumat berkenaan produk yang meragukan sebagai usaha bersama pihak kementerian untuk membanteras penjualan produk kesihatan yang tidak dibenarkan bagi melindungi kesihatan dan kesejahteraan orang awam. – BERNAMA


Pengamal media kecewa layanan buruk LHDN – Kelab Media Putrajaya

CYBERJAYA: Penganjuran Sambutan Hari Hasil ke-27 anjuran Lembaga Hasil Dalam Negeri (LHDN) di sini yang disempurnakan Perdana Menteri, Datuk Seri Anwar Ibrahim amat mengecewakan para pengamal media.

Menurut kenyataan Kelab Media Putrajaya, para pengamal media kesal dengan layanan yang diberikan oleh pihak penganjur terhadap kira-kira 20 pengamal media dari pelbagai agensi yang hadir membuat liputan.

“Untuk makluman, jemputan kepada program ini adalah terbuka kepada semua agensi media yang dikeluarkan pada 2 Mac dan bukan acara tertutup yang mana petugas media hadir tanpa kebenaran.

“Pertama, pengamal media pada awalnya tidak dibenarkan memasuki dewan
majlis oleh urusetia kecuali pada acara penyampaian anugerah iaitu selepas ucapan perasmian Perdana Menteri.

“Sedangkan yang utama bagi pengamal media adalah melaporkan dan menyalurkan intipati ucapan Perdana Menteri kepada masyarakat,” kata kenyataan media itu.

Bagaimanapun, setelah berbincang dan memberi penjelasan kepada urusetia barulah dibenarkan masuk.

Sekiranya pengamal media tidak dibenarkan membuat liputan ucapan Perdana Menteri sekalipun, sepatutnya pihak penganjur memaklumkan perkara berkenaan di dalam jemputan media supaya tidak berlaku kekeliruan.

“Kedua, kedudukan petugas media yang diletakkan di belakang dewan dan tidak disediakan meja khas kepada petugas media.

“Malah difahamkan, urusetia majlis memaklumkan Pejabat Perdana Menteri (PMO) bersetuju dengan susun atur tersebut.

“Namun hasil semakan dengan PMO mendapati PMO turut tidak dimaklumkan mengenai persetujuan tersebut.

“Kami bukanlah mahu dilayan seperti orang kenamaan tetapi hanya mahu tugas kami dipermudahkan dalam menyampaikan maklumat kepada semua.

“Sehubungan itu, Kelab Media Putrajaya memohon penjelasan daripada pihak penganjur mengenai insiden ini dan berharap perkara serupa tidak berulang pada masa hadapan.

“Pada masa sama, ingin Kelab Media Putrajaya nyatakan di sini, insiden sedemikian bukanlah pertama kali berlaku di organisasi dan majlis mahupun program lain apabila kehadiran pemberita yang atas jemputan dilihat seperti ‘menyusahkan’ kepada penganjur atau tuan rumah.

“Justeru, Kelab Media Putrajaya berharap perkara sebegini tidak berterusan serta menjadi
pengajaran kepada semua pihak,” katanya.

Author

Tun Puteh Wanti

View all posts

View all posts


PSM kesal pemimpin masih bisu isu usir petani di Kanthan

CYBERJAYA: Parti Sosialis Malaysia (PSM) kesal apabila Perdana Menteri, Datuk Seri Anwar Ibrahim dan Menteri Pertanian, Datuk Seri Mohamad Sabu masih belum bersuara menyatakan pendirian mereka, sejak operasi mengusir petani di Kanthan, Tambun, Perak dilaksanakan pada Selasa.

Setiausaha Agung PSM, Sivarajan A menyifatkan kebisuan kedua-dua pemimpin itu dalam menangani isu tersebut sebagai satu penganiayaan kepada bukan sahaja para petani, malah rakyat Malaysia yang memberi tangungjawab kepada kerajaan untuk menguruskan bekalan dan stok makanan tempatan.

“Mohamad Sabu juga pernah menyatakan bahawa Malaysia mampu mengurangkan kebergantungan bekalan import jagung bijian dari luar negara sekiranya dapat mencapai 50 peratus pengeluaran domestik dalam masa lima tahun akan datang.

“Maka kenapa pula hancurkan tanah pertanian dan tanaman jagung di Kanthan?

“Oleh itu, PSM mendesak campur tangan segera Anwar dan Mohamad Sabu menghentikan segera operasi meranapkan hasil tanaman jagung dan sayuran yang sedang berlaku sekarang, dan menyelesaikan isu petani Kanthan khususnya dan Perak secara keseluruhan dengan segera,” katanya dalam kenyataan pada Selasa.

Pada Selasa, Ketua Polis Daerah Ipoh, Asisten Komisioner Yahaya Hassan mengesahkan empat individu termasuk tiga ahli politik ditahan, selepas menghalang tugas penguatkuasaan ke atas sekumpulan petani di tapak projek Silver Valley Technology Park, Kanthan, Chemor.

Katanya, mereka semua ditahan ketika operasi bersepadu diterajui Pejabat Tanah dan Galian (PTG) Perak yang turut disertai beberapa agensi lain termasuk badan berkanun kerajaan negeri, selain polis berperanan menjaga keamanan sepanjang operasi.

Mengulas lanjut, Sivarajaan menyifatkan tindakan kerajaan Perak meranapkan tanah pertanian, yang berupaya menghasilkan sayur-sayuran seberat 60 tan sehari untuk rakyat sebagai tidak masuk akal.

Apatah lagi, katanya, ia dilakukan ketika negara menghadapi krisis kos harga makanan yang melambung.

“Operasi menghapuskan segala tanaman yang terdiri daripada jagung, bayam, sawit, belimbing dan daun bawang seluas 25 hektar masih berterusan hari ini, setelah para petani yang mengusahakan tanah ini selama tiga generasi diusir, dikasari dan ditahan semalam (Selasa),” ujarnya.

Dalam operasi sama, aktivis PSM, Chong Yee Shan mengalami kecederaan di mulut dan hidungnya selepas mendakwa ditolak oleh anggota PTG Perak berhampiran sebuah ladang di kawasan tersebut.

Ini selepas petani dan aktivis berkenaan cuba menghalang mereka yang datang ke lokasi dengan jentolak dan jengkaut untuk mengusir enam petani.

Kira-kira 200 petani dan pekebun terlibat dalam sektor berkenaan di Kanthan, yang dianggap sebagai satu-satunya kawasan pengeluaran sayur-sayuran terbesar di negeri ini.

Keenam-enam petani yang berdepan dengan pengusiran pada Selasa menerima notis bertarikh 13 Oktober, memaklumkan bahawa ladang mereka terletak di atas tanah milik Perbadanan Kemajuan Negeri Perak dan diarah mengosongkan tapak itu dalam tempoh seminggu.

Para petani bersetuju untuk mematuhi arahan itu namun memohon jasa kerajaan negeri agar menawarkan tanah alternatif, memandangkan mereka telah lama bekerja di ladang.

Author

Fazleen Safina Abd Jamil

View all posts

View all posts


Khidmat katering Brahim’s dengan Malaysia Airlines tamat esok

SEPANG: Malaysia Aviation Group (MAG) dan Brahim’s Holdings Bhd menamatkan kerjasama katering dalam penerbangan selepas melalui tempoh rundingan yang menyeluruh dan berpanjangan.

Dalam satu kenyataan, MAG, yang juga syarikat induk Malaysia Airlines Bhd berkata, ia telah menerima notis rasmi pemberhentian kerjasama itu pada 30 Jun lalu, namun Brahim’s kemudiannya bersetuju untuk melanjutkan perkhidmatan selama dua bulan berakhir esok.

“Pada November 2022, MAG meneruskan proses pembaharuan kontrak susulan pengembalian semula lesen bersyarat Brahim’s Food Services (BFS) oleh Suruhanjaya Penerbangan Malaysia (MAVCOM).

“Matlamatnya adalah untuk membina cadangan perniagaan bersama yang memanfaatkan MAG dan BFS, sambil mengutamakan kepentingan pengguna,” kata MAG.

MAG berkata, ia akan terus meneroka pelbagai strategi untuk menjamin kemampanan perniagaan, termasuk bekerjasama dengan penyedia perkhidmatan makanan dan minuman (F&B) yang mempunyai reputasi, dengan berkongsi komitmen terhadap pengalaman penumpang premium dan perkhidmatan dalam penerbangan yang cekap di Terminal 1, Lapangan Terbang Antarabangsa Kuala Lumpur (KLIA).

“Kumpulan juga kekal teguh dengan komitmen untuk menyediakan pengalaman pelanggan premium menerusi pembekal dan penyedia perkhidmatan, malah berdedikasi untuk menjamin pengalaman yang terbaik kepada pelanggan,” katanya.

Dalam pada itu, MAG berkata ia akan mengaktifkan pelan kesinambungan perniagaan (BCP) bagi perkhidmatan makanan dalam penerbangan untuk beberapa laluan terpilih di bawah Malaysia Airlines, berkuat kuasa pada 1 September 2023.

“Pengaktifan BCP ini menandakan penamatan warisan kerjasama perkhidmatan katering yang sebelum ini disediakan oleh BFS untuk laluan terpilih domestik dan antarabangsa rangkaian Malaysia Airlines.

“Sepanjang peralihan ini, Malaysia Airlines akan menyediakan F&B dalam penerbangan alternatif untuk laluan yang terkesan, bagi memastikan operasi tidak terganggu sambil meminimumkan sebarang potensi impak terhadap keselesaan dan pengalaman pelanggan. Laluan lain akan terus disediakan oleh penyedia sedia ada iaitu POS Aviation Sdn Bhd,” katanya.

MAG berkata, ia merancang dengan berhati-hati operasi katering kendiri di bawah Malaysia Airlines, termasuk menyumber item makanan siap dibungkus dan bekalan F&B daripada pelbagai penyedia, termasuk operator lounge syarikat itu, MAS Awana.

“Sementara itu, syarikat pengendalian darat MAG, AeroDarat Services, akan menguruskan proses penghantaran makanan ke dalam pesawat.

“Bagi memudahkannya, satu pusat pengagihan sementara telah ditubuhkan di KLIA, menepati standard keselamatan yang ditetapkan oleh Pihak Berkuasa Penerbangan Awam Malaysia (CAAM) dan Kementerian Kesihatan,” kata syarikat penerbangan itu. – Berita Harian

Author

Media Variasi

View all posts

View all posts


Pertandingan busana didik anak perempuan lasak jadi sopan, menawan

CYBERJAYA: Siapa sangka disebalik pemakaian busana tradisional yang cantik menawan diperagakan seseorang anak gadis itu punya kisah tersendiri.

Itulah yang dikongsi seorang ibu mengenai penyertaan dua orang anaknya yang cantik berbusana tradisional bersempena bulan kemerdekaan.

Asdarina Akmar Abdul Rahman, 37, berkata, tujuannya membawa anak-anak menyertai pertandingan busana adalah untuk mendidik mereka menjadi anak gadis yang sopan dan menawan.

Menurutnya, perwatakan lasak seperti anak lelaki yang ditonjolkan oleh dua orang anak perempuannya iaitu, Adriana Alyssa Norhafizi, 15 , dan Hani Ariana Ixara Norhafizi, 12, membuatkan dia sedikit bimbang.

“Saya bawa anak-anak sertai pertandingan busana ini sebab nak mereka biasakan diri pakai baju cantik-cantik macam perempuan.

“Sebabnya masa kecil, anak saya tunjuk perangai macam anak lelaki, lasak ala-ala ‘boyish’.

“Jadinya, bila mereka sertai pertandingan macam ini harap dapat bina ciri-ciri keperempuanan dalam diri mereka,” katanya kepada MEDIA VARIASI.

Ibu kepada lima orang anak itu turut menjelaskan bahawa penyertaan pertandingan berbusana nyata membuatkan anak-anaknya tidak begitu obses dengan penggunaan gajet.

Katanya, dia mula membawa anak-anaknya menyertai pertandingan busana sejak anak sulungnya, Adriana Alyssa berusia 8 tahun.

Justeru, banyak pertandingan yang telah disertai mereka baik di Kuala Lumpur mahupun negeri lain serta pertandingan yang melibatkan peserta dari luar negara.

Bercerita tentang penyediaan busana, Asdarina mengatakan kebanyakan pakaian yang diperagakan anaknya dibuat khas.

Malah kongsinya, dia turut meluangkan waktu mempelajari cara pembuataan aksesori busana menerusi perkongsian di YouTube bagi memastikan busana yang diperagakan oleh anak-anaknya tampak menawan.

“Setiap kali perayaan tak kira bulan merdeka ke, Chinese New Year ke Deepavali, saya akan bawa anak-anak sertai pertandingan busana.

“Kalau cuti sekolah lagi pack jadual mereka, boleh kata setiap hujung minggu akan ada pertandingan yang diaorang masuk.

“Mengenai busana mereka ni, memang disimpan dan mungkin lepas ni ingat nak buat sewa juga,” ujarnya.

Author

Diyana Rahip

View all posts

View all posts


Bapa cedera parah, anak lelaki hilang diserang buaya di Lahad Datu

LAHAD DATU: Seorang kanak-kanak lelaki berusia setahun hilang, manakala bapanya cedera parah selepas diserang buaya di perairan berhampiran Markas Operasi Pasukan Polis Marin (PPM), di sini pagi tadi.

Ketua Balai Bomba dan Penyelamat (BBP) Lahad Datu, Sumsoa Rashid berkata, pihaknya menerima panggilan kecemasan berhubung kejadian itu pada 10.25 pagi.

Katanya, berdasarkan maklumat saksi, kedua beranak itu disambar buaya ketika sedang mencari perahu mereka di persisiran pantai.

“Bapa kanak-kanak itu, Moherat, 45, berjaya diselamatkan orang awam, namun mengalami kecederaan parah di kepala serta badan dan kini mendapat rawatan lanjut di Hospital Lahad Datu,” katanya ketika dihubungi hari ini.

Sumsoa berkata, pihaknya melancarkan operasi mencari dan menyelamat kanak-kanak yang hilang itu menggunakan kaedah ‘surface rescue’ sejauh dua kilometer dari Pangkalan PPM hingga perairan Kluster Industri Minyak Sawit (POIC) Lahad Datu, di sini.

Bagaimanapun, menurutnya sehingga 5 petang tadi mangsa masih belum ditemukan dan operasi disambung esok. – BERNAMA


Teras Legacy meterai MoU dengan OKU Sentral perkasa peluang kerja, perlindungan

KUALA LUMPUR: Teras Legacy iaitu agensi di bawah Zurich Malaysia dan Persatuan OKU Sentral pada Khamis menandatangani Memorandum Persefahaman (MoU) bagi menyokong pemerkasaan golongan kurang upaya melalui peluang pekerjaan serta perlindungan insurans.

Ketua Pegawai Zurich Takaful, Nazrul Hisham Abd Hamid berkata, pemerkasaan ini dijalankan melalui program Sinar Senyum Al-Shams yang menyaksikan kerjasama itu memudahkan akses perlindungan insurans dan pekerjaan sebagai perunding insurans kepada Orang Kurang Upaya (OKU).

“Kami menyasarkan 4.9 juta OKU di seluruh negara untuk tampil merebut peluang ini supaya kita dapat lindungi mereka dan sekarang ini, kita hanya membuat perjanjian dengan OKU Sentral.

“Kita juga akan memberi peluang pekerjaan sebagai perunding insurans kepada golongan OKU sebab ini adalah penting kerana kita mahu mereka berdikari dan hidup dengan lebih terjamin,” katanya pada majlis Pelancaran dan Perjanjian Persefahaman antara Teras Legacy dan Persatuan OKU Sentral.

Nazrul berkata pihaknya menyasarkan 10 peratus daripada golongon OKU menjadi perunding dalam pakej ini dan akan membimbing serta melengkapkan mereka dengan kemahiran yang diperlukan.

Pakej ini dikenakan bayaran serendah RM50 sebulan yang menawarkan perlindungan berjumlah RM50,000 hingga RM350,000 dengan pelbagai manfaat bukan sahaja kepada pencarum malah ahli keluarga.

Presiden OKU Sentral, Senator Datuk Ras Adiba Radzi pula berkata, pihaknya amat bersyukur kerana ini adalah sesuatu yang dinanti-nantikan bertahun lamanya oleh golongan itu.

“Jadi ini adalah sesuatu perkara yang sudah lama kami lalui dan ibu bapa kami gusar apabila mereka tiada nanti.

“Namun dengan adanya pakej ini, kesemua OKU daripada tujuh kategori akan diberi peluang untuk mendapat perlindungan insurans tanpa perlu mendapatkan pengesahan daripada doktor,” katanya.

Beliau juga berkata perjanjian itu akan memberi peluang kepada OKU untuk berdikari dengan menyokong diri mereka bekerja dan pekerjaan ini boleh dilaksanakan secara online sahaja.

Tujuh kategori OKU yang diiktiraf JKM adalah kurang upaya pendengaran, kurang upaya penglihatan, kurang upaya fizikal, kurang upaya pertuturan, kurang upaya pembelajaran, kurang upaya mental dan kurang upaya pelbagai. – BERNAMA


Ismail Sabri dapat perintah injunksi sementara terhadap Lokman Adam

KUALA LUMPUR: Mahkamah Tinggi hari ini membenarkan permohonan Perdana Menteri, Datuk Seri Ismail Sabri Yaakob, mendapatkan injunksi sementara terhadap Datuk Lokman Noor Adam dalam saman berhubung dakwaan kenyataan berunsur fitnah menerusi media sosialnya.

Peguam Ismail Sabri, Ragunath Kesavan, berkata Hakim Datuk Ahmad Shahrir Mohd Salleh membenarkan injunksi sementara itu sehingga mahkamah mendengar dan memutuskan permohonan injunksi ‘inter-parte’ (kedua-dua pihak) pada 29 Nov ini.

“Mahkamah mengarahkan defendan (Lokman) dan plaintif (Ismail Sabri) memfailkan afidavit balas masing-masing pada 11 pada 25 Okt. Kedua-dua pihak juga perlu memfailkan hujahan bertulis sebelum 8 Nov manakala hujahan balas sebelum 22 Nov,” katanya kepada media selepas prosiding secara maya hari ini.

Pada 12 Sept lalu, Ismail Sabri memperoleh perintah injunksi sementara daripada Mahkamah Tinggi supaya Lokman dengan serta-merta memadamkan kesemua video yang didakwa memfitnah perdana menteri di akaun media sosial.

Mahkamah mengeluarkan perintah injunksi memaksa defendan mengeluarkan video bertajuk “Bila Presiden UMNO Panggil Tak Datang! Tapi PM Ada Masa Jumpa Mahathir – Lokman Adam”, yang dimuat naik di akaun Youtube, Facebook, Instagram dam TikTok milik defendan.

Mahkamah juga mengeluarkan perintah injunksi untuk menghalang Lokman, bekas Ahli Majlis Kerja Tertinggi (MKT) UMNO, sama ada secara sendiri, ejen-ejennya daripada membuat kenyataan yang serupa di media sosial atau apa-apa laman web lain milik defendan.

Ismail Sabri, 62, yang juga Naib Presiden UMNO, selaku plaintif memfailkan saman itu atas kapasiti peribadinya menerusi Tetuan Kesavan pada 8 Sept lalu dengan menamakan Lokman, 49, sebagai defendan.

Beliau berkata kenyataan berniat jahat, fitnah dan tidak benar berkenaan plaintif dimuat naik menerusi empat akaun media sosial milik defendan iaitu YouTube “Lokman Adam”, Facebook “Lokman Noor Adam Official”, Instagram “lokmannooradam” dan TikTok “datoklokmanadam”.

Menurutnya, kata-kata fitnah itu antara lain membawa maksud plaintif telah berjumpa dengan Tun Dr Mahathir Mohamad dan merancang atau berniat untuk merancang dengan bekas perdana menteri itu serta parti-parti politik lain yang bertentangan dengan UMNO untuk kekal sebagai perdana menteri dengan membelakangkan dan mengkhianati parti itu.

Ismail Sabri berkata beliau tidak pernah berjumpa Dr Mahathir dan parti-parti lain dengan membelakangkan atau mengkhianati UMNO untuk terus kekal sebagai perdana menteri.

Pada 1 Sept lalu, Lokman mengaku tidak bersalah di Mahkamah Sesyen atas dua tuduhan membuat hantaran jelik terhadap kerajaan dan Ismail Sabri. – BERNAMA


BN mohon tangguh menghadap Agong – Hishammuddin

KUALA LUMPUR: Barisan Nasional (BN) akan memohon kepada Yang di-Pertuan Agong Al-Sultan Abdullah Ri’ayatuddin Al-Mustafa Billah Shah bagi menangguhkan sesi menghadap yang dijadualkan hari ini (Rabu).

“Bukan amalan kita bercerita pada khalayak. Sama ada (nak) mohon penangguhan (menghadap) atau tidak, anda akan tahu esok (Rabu),” kata Bendahari Agung BN Datuk Seri Hishammuddin Tun Hussein kepada pemberita selepas mesyuarat Dewan Tertinggi BN di sini, malam tadi.

Sementara itu, Timbalan Presiden MIC, Datuk Seri M.Saravanan yang mengesahkan perkara itu berkata, BN masih mengekalkan keputusan tidak menyokong mana-mana gabungan untuk membentuk kerajaan.

“Kita harap (sesi menghadap pada Rabu) boleh ditangguhkan… tak tahu boleh ke tidak. Kita bukan nak tubuh kerajaan, tapi nak nyatakan pendirian sahaja (ketika menghadap),” katanya.

Al-Sultan Abdullah hari ini menitahkan 30 Ahli Parlimen BN  menghadap Seri Paduka di Istana Negara secara individu pada jam 10.30 pagi Rabu. – BERNAMA


Sultan Johor, Tunku Ismail zahir ucapan tahniah kepada Anwar

JOHOR BAHRU: Sultan Johor, Sultan Ibrahim Almarhum Sultan Iskandar hari ini menzahirkan ucapan tahniah kepada Datuk Seri Anwar Ibrahim atas pelantikan beliau sebagai Perdana Menteri ke-10.

Ucapan tahniah itu dizahirkan menerusi poster yang dimuat naik di Facebook rasmi baginda ‘Sultan Ibrahim Sultan Iskandar’ sebentar tadi.

Turut menzahirkan tahniah ialah anakanda baginda, Tunku Mahkota Johor Tunku Ismail Sultan Ibrahim, juga di laman Facebook rasmi baginda.

Ucapan berkenaan turut dizahirkan menerusi poster Ahli Parlimen Tambun di Facebook ‘HRH Crown Prince of Johor’.

Terdahulu, Pengerusi Pakatan Harapan (PH) itu selesai mengangkat sumpah sebagai Perdana Menteri ke-10 di Istana Negara, Kuala Lumpur, petang tadi.

Anwar, 75, mengangkat sumpah sebagai Perdana Menteri selepas mendapat perkenan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah selaras Perkara 40(2)(a) dan Perkara 43(2)(a) Perlembagaan Persekutuan. – BERNAMA


Parlimen Puchong sah bertanding empat penjuru

PUCHONG: Kawasan Parlimen Puchong sah mempertandingkan empat calon dari parti BN, PN, PH dan bebas untuk Pilihan Raya Umum ke-15.

Perkara itu diumumkan pihak Suruhanjaya Pilihan Raya Malaysia (SPR) di Pusat Penamaan Calon Puchong, di Dewan Serbaguna Puchong Indah MBSJ Puchong pada pagi Sabtu.

Empat calon tersebut ialah Presiden KIMMA, Datuk Seri Syed Ibrahim Kader daripada BN; Chew Jyh Gang daripada PN; bekas Menteri Tenaga, Teknologi, Sains, Perubahan Iklim dan Alam Sekitar, Yeo Bee Yin dari PH; dan aktivis masyarakat, Kuan Chee Heng atau lebih dikenali dengan Uncle Kentang daripada parti bebas.

Authors

Faridah Amiratul

View all posts

Taufik Asmady Abdul Aziz

View all posts

View all posts

View all posts


Bougas Beauty inspirasi pemimpin wanita Bugis

CYBERJAYA: Wanita pemegang kuasa, lelaki pemimpin negara, tetapi jenama kecantikan tempatan Bougas Beauty mengangkat wanita sebagai pemimpin khususnya dalam menaikkan ekonomi keluarga dan negara.

Bougas berasal dari perkataan Bugis yang disebut dalam Bahasa Inggeris sebagai mengenang perjuangan nenek moyang pengasasnya, Erni Mohd Amin yang berketurunan Bugis.

“Mak ayah saya memang berasal dari Bugis dan pemimpin suku kaum Bugis adalah wanita.

“Kehebatan wanita inilah yang saya cuba ketengahkan menerusi lapan produk Bougas Beauty yang sudah berada di pasaran sejak lima tahun lalu,” katanya selepas program Sarapan Percuma dianjurkan Bougas Beauty di Cyberjaya di sini hari ini.

Turut hadir memeriahkan program, Yang DiPertua (YDP) Majlis Perbandaran Sepang, Datuk Abd Hamid Hussain dan pegawai-pegawainya.

Kira-kira 1,500 ejen jualan hadir ke program berkenaan selain warga Cyberjaya yang tidak putus-putus datang mengambil pek nasi lemak dan air kotak sejak jam 8.30 pagi.

Dalam pada itu, Erni bercadang untuk mengembangkan lagi jenama Bougas Beauty menjadi satu pusat sehenti kecantikan.

“Kami sedang merangka rangkaian kesihatan, penjagaan dalaman, rambut, sabun badan dan lain-lain,” katanya.

Author

Tun Puteh Wanti

View all posts

View all posts


TMJ nasihat Arif Aiman, doakan terus berjaya

PEMILIK kelab Johor Darul Ta’zim (JDT), Tunku Ismail Idris ibni Sultan Ibrahim menitipkan kata-kata nasihat serta mendoakan penyerang sayap sensasi pasukannya, Arif Aiman.

Tunku Mahkota Johor (TMJ) menasihatkan Aiman agar terus kekal berdispilin, berazam tinggi namun merendah diri memandangkan bintang muda itu masih muda serta memiliki tempoh perjalanan yang jauh untuk mengembangkan bakatnya.

“Tahniah Arif. Kekal merendah diri, bercita- cita tinggi dan disiplin. Anda masih muda dan perjalanan masih jauh.

“Saya berdoa semoga Allah sentiasa berkati anda, dan kurniakan banyak lagi rezeki dan kejayaan. Jaga diri,” katanya menerusi ruangan komen di laman Instagram penyerang muda itu.

Pemain Harimau Malaya itu juga mengambil nasihat pemilik kelabnya serta berterima kasih atas pesanan yang diberikan untuk dijadikan sebagai rujukan dalam membangunkan kerjayanya.

“Menjunjung kasih Tunku atas segalanya. Saya akan sentiasa ingat pesanan Tunku kepada saya, insyaAllah,” jelasnya.

Meninjau di ruangan komen, terdapat segelintir penyokong menyatakan pesanan yang ditinggalkan TMJ merupakan nasihat sebelum Arif berhijrah ke kelab di luar negara.

Persembahan konsisten Arif Aiman yang sering mencetuskan gerakan bahaya kepada pertahanan lawan berjaya membantu pasukan JDT muncul juara Liga Super musim 2022 sekaligus mengekalkan kejuaraan untuk 9 tahun berturut-berturut.

Kecemerlangan Arif pada musim ini berterusan setelah meledak jaringan pertama ketika membawa JDT menjuarai Piala FA menewaskan Terengganu 3-1 pada perlawanan akhir di Stadium Bukit Jalil.

Melihat kepada prestasi terkini Arif, tidak mustahil pemain lincah itu akan berkelana di luar negara bermain untuk kelab eropah dengan dua kejayaan beliau terkini memenangi Liga Super dan Piala FA serta membawa pasukan kebangsaan layak ke Piala Asia menewaskan Bangladesh dengan jaringan besar 4-1.

Author

Mohamad Fitri Hazim Hazam

View all posts

View all posts


PITAS, JAIS akan kerjasama sediakan garis panduan jemputan pelajar tahfiz

SHAH ALAM: Persatuan Institusi Tahfiz Al-Quran Negeri Selangor (PITAS) akan bekerjasama dengan Jabatan Agama Islam Selangor (JAIS) bagi mewujudkan garis panduan khusus untuk menguruskan jemputan pelajar tahfiz ke program-program tertentu.

Pengerusi PITAS, Muhamad Hafiz Muhamad Haneefa berkata, sebelum ini JAIS sudah mewujudkan Buku Peraturan Murid (Sistem Pembangunan Sahsiah Murid) bagi intitusi tahfiz persendirian, namun tiada garis panduan khusus berkaitan jemputan pelajar ke program luar.

“Jadi kami nampak mungkin kita boleh duduk bersama JAIS (berbincang) supaya garis panduan khusus boleh dikeluarkan berkaitan isu ini.

“Adanya garis panduan, maahad tahfiz dan sekolah agama juga akan lebih cakna dan berhati-hati dalam memenuhi jemputan luar. Ini juga bukan kes pertama yang mana ketika Ramadan lalu, ada juga kes pelajar tahfiz dijemput ke majlis berbuka puasa dan selepas itu ada majlis tari menari.

“Kita juga berharap orang ramai tidak menjemput pelajar tahfiz ke tempat yang tidak sesuai seperti konsert, kasihan dengan pelajar. Jika ada majlis bacaan yasin dan doa, selesaikan dahulu,” katanya kepada pemberita ketika ditemui di sini hari ini.

Muhammad Hafiz berkata sedemikian ketika mengulas isu pelajar tahfiz dijemput hadir ke sebuah konsert di Shah Alam baru-baru ini.

Mengulas lanjut, beliau berkata, pelajar-pelajar berkenaan adalah penghuni rumah kebajikan dan bukan daripada sekolah tahfiz seperti yang ditularkan.

“Bila kita lihat balik sebenarnya sekolah ini bukan sekolah tahfiz macam kita, ia lebih kepada pusat kebajikan kepada pelarian Rohingya dan Burma yang dikenal pasti terletak di Taman Tun Dr Ismail dan ia disahkan oleh individu yang menjemput.

“Sebenarnya ada beberapa tahfiz dan pusat kebajikan lain dijemput ke acara itu tapi untuk makan pada waktu petang sahaja,” katanya.

Sementara itu, mengulas mengenai isu yang kononnya 200 sekolah agama di Selangor ditutup, beliau berkata perkara itu adalah fitnah dan tidak benar sama sekali.

“Berikan fakta sekolah di mana yang menerima arahan tutup, perkara ini saya sahkan sendiri dengan Pengerusi Gabungan Sekolah Islam Selangor. Mereka juga terkejut dari mana datang kenyataan tersebut,” katanya.

Beliau berkata, PITAS menaungi lebih 400 yang didaftarkan dibawah JAIS sebelum program pemutihan yang mula dijalankan pada 2021. – Berita Harian

Author

Media Variasi

View all posts

View all posts


Nasi Kukus Tonggek sasar pasaran antarabangsa

KUALA LUMPUR: Pemilik rangkaian restoran Nasi Kukus Tonggek (NKT Group M Sdn Bhd), mahu menembusi pasaran makanan di peringkat antarabangsa .

Pengarahnya, Muhammad Nur Aiman Basuni berkata, impian itu seiring dengan pemasaran produk Sambal Tonggek yang baharu dilancarkan pada hari pertama pembukaan cawangan baharu di Bukit Bintang, di sini, pada Khamis.

Slogan Nasi Kukus Tonggek, iaitu Make Nasi Kukus Great Again dan kini memiliki 28 cawangan seluruh Malaysia sejak beroperasi empat tahun lalu dan mahu dikenali lebih meluas.

“Semua ada impian untuk meluaskan pasaran ke luar negara. Jika ada peluang itu, kita tidak menolak.

“Hari ini, impian untuk membuka cawangan Nasi Kukus Tonggek yang betul-betul berada di lokasi tumpuan orang ramai termasuk pelancong luar negara, iaitu di Bukit Bintang juga tercapai dengan bantuan Papa Jaafar Onn,” katanya yang sudah bekerjasama dengan selebriti veteran itu hampir setahun.

Beliau berkata demikian pada hari pembukaan cawangan Nasi Tonggek Kukus baharu, di Lot 10, Jalan Bukit Bintang, di sini.

Turut hadir menemani iaitu isterinya, Siti Nabilah Mohamad Isa, selain kehadiran pelakon dan pengacara terkenal, Awal Ashaari menyokong usaha itu.

Pada program sama, NKT Group M Sdn Bhd turut melancarkan Sambal Tonggek, dengan wajah Papa Jaafar pada produk pembungkusan, dan boleh didapati di semua platform dalam talian buat masa ini.

Sambal Tonggek mudah dibawa ketika melancong ke mana-mana kerana pek kecil mesra poket, malah kandungan belacannya adalah ramuan khas yang hanya terdapat di kilang belacan Indonesia.

Justeru, Muhammad Nur Aiman berkata, dengan bantuan Papa Jaafar juga, Nasi Kukus Tonggek kini mempunyai jumlah mencecah 139,000 pengikut.

Sementara itu, Papa Jaafar berkata, dia sudi membantu pasangan anak muda itu berniaga di platform media sosial walaupun sudah bergelar usia emas.

“Baginya yang berpengalaman dalam seni rasa masakan, malah banyak melancong ke luar negara, beliau akui makanan Malaysia mempunyai rasa dan keunikan tersendiri kerana sentiasa menerima pandangan baik daripada orang luar.

“Kita ada cara kita menjual. Kita tolong Melayu sama Melayu tapi ikut saluran betul,” katanya yang akan berada di Lot 10 Bukit Bintang pada setiap Khamis, dan bersiaran di TikTok.

Author

Tun Puteh Wanti

View all posts

View all posts


Seorang maut, sembilan cedera, bas persiaran terbabas di LPT 2

DUNGUN: Seorang penumpang wanita maut, manakala sembilan lagi cedera selepas sebuah bas persiaran terbabas di Kilometer 375 Lebuh Raya Pantai Timur (LPT) 2 dekat Ajil, Bukit Besi di sini awal pagi tadi.

Menurut Jabatan Bomba dan Penyelamat (JBPM) Terengganu, pihaknya menerima panggilan pada pukul 5.16 pagi dan bergegas ke lokasi kejadian.

Bas yang membawa 30 penumpang itu dipercayai telah hilang kawalan sebelum terbabas ke lorong bertentangan.

“Mangsa yang cedera dihantar ke hospital berhampiran dengan jentera EMRS dan ambulans, manakala mangsa yang maut diserahkan kepada pihak polis untuk tindakan lanjut,” kata bomba.

Sementara itu Ketua Polis Daerah Dungun, Supt Baharuddin Abdullah ketika dihubungi mengesahkan kejadian tersebut. – BERNAMA


Polis sahkan tiada NGO di Johor terlibat kongsi gelap

Bagaimanapun, Ketua Polis Johor, Datuk Kamarul Zaman Mamat berkata, pihaknya akan terus memantau dan menjalin kerjasama dengan NGO berdaftar bagi mengekang kegiatan berkenaan.

“Buat masa ini tiada kumpulan kongsi gelap atau gengsterisme yang terlibat dengan NGO.

“Memang kita ada senarai kumpulan kongsi gelap yang aktif di negeri ini, namun kita masih dapat kawal dan sentiasa memastikan mereka tidak terlibat dengan sebarang insiden jenayah,” katanya.

Beliau berkata demikian kepada pemberita selepas majlis perasmian Balai Polis Kelapa Sawit di sini yang disempurnakan oleh Pengarah Jabatan Siasatan Jenayah Bukit Aman, Datuk Seri Abd Jalil Hassan.

Abd Jalil baru-baru ini mendedahkan terdapat kegiatan kongsi gelap yang berselindung di sebalik nama pelbagai NGO dengan melakukan kerja amal dan menampilkan imej baik di mata masyarakat. – BERNAMA


Kalau mahu cabar, cabar di Parlimen – Anwar

BUKIT MERTAJAM: Perdana Menteri, Datuk Seri Anwar Ibrahim berkata, sekiranya pihak pembangkang berhasrat mencabar pentadbiran kerajaan, beliau meminta supaya mereka membawa usul mengenai perkara itu ke Parlimen.

Katanya, beliau bukanlah seperti Perdana Menteri terdahulu, yang menurutnya memilih mengisytiharkan darurat atau menangguhkan sidang Parlimen, sebaliknya beliau sedia ‘bertempur’ di parlimen sekiranya pihak pembangkang mahu mencabar.

“PM (Perdana Menteri) sekarang dalam Kerajaan Perpaduan memilih untuk ‘bertempur’ di parlimen untuk lihat siapa yang ada angka. Kalau mahu dicabar, cabar di Parlimen nanti…saya yakin dengan angka… kita (Kerajaan Perpaduan) masih pertahankan (sokongan) 148 Ahli Parlimen.

“Saya sedia bertempur di parlimen sekiranya pihak pembangkang benar-benar mempunyai angka,” katanya semasa berucap di Majlis Rumah Terbuka Aidilfitri Malaysia MADANI di sini hari ini.

Media sosial sebelum ini heboh melaporkan desas-desus mengenai Setiausaha Agung Perikatan Nasional (PN), Datuk Seri Hamzah Zainudin yang dikatakan telah memiliki cukup Surat Akuan Bersumpah (SD) untuk mengambil alih jawatan Perdana Menteri.

Anwar yang juga Menteri Kewangan meminta pihak yang mendakwa telah memiliki cukup SD untuk mengambil mengambil alih jawatan Perdana Menteri membawa usul mengenainya pada sidang Parlimen akan datang.

“Bawa usul ke Parlimen, saya tidak akan mengelak daripada membentangkan usul undi tidak percaya dan saya akan berdepan dengan semua ahli-ahli berhormat untuk selesaikan isu ini, tapi syaratnya, biar ini episod ini berakhir, supaya kita boleh tumpu perhatian kepada pembangunan negara,” katanya.

Sementara itu, Anwar berkata, dalam tempoh beberapa bulan lepas ini, hasil negara bertambah kerana keyakinan pelabur terhadap pimpinan dan Kerajaan Perpaduan yang stabil.

“Jangan sabotaj Kerajaan Perpaduan… kita sudah beri ruang, jangan cuba mengganggu gugat pentadbiran sekarang. Kalau enggan henti, kita akan bertindak sewajarnya tanpa tolak ansur,” katanya.

Beliau berkata apa yang dilakukan oleh pimpinan sekarang adalah untuk menghentikan salah laku pimpinan, penyelewengan rasuah dan menggunakan keuntungan ahli keluarga dalam kerajaan sebelum ini.

Terdahulu Yang Dipertua Negeri Pulau Pinang, Tun Ahmad Fuzi Abdul Razak dan isteri Toh Puan Khadijatul Mohd Nor telah hadir ke Majlis Rumah Terbuka Aidilfitri Malaysia MADANI.

Turut hadir isteri Perdana Menteri, Datuk Seri Dr Wan Azizah Wan Ismail; Timbalan Perdana Menteri, Datuk Seri Dr Ahmad Zahid Hamidi; Menteri Pengangkutan Anthony, Loke Siew Fook; Menteri Pendidikan, Fadhlina Sidek; Menteri Dalam Negeri, Datuk Seri Saifuddin Nasution Ismail dan Menteri Pertanian dan Keterjaminan Makanan, Mohamed Sabu. – BERNAMA


FAT gantung dua pemain dan tiga staf terlibat aksi pergaduhan perlawanan akhir Sukan SEA

AKSI perlawanan akhir bagi acara bola sepak di Sukan SEA 2023 yang membabitkan pasukan Indonesia dan Thailand pasti diingati para peminat bola sepak di Asia Tenggara kerana dihujani dengan layangan kad merah.

Persatuan Bola Sepak Thailand (FAT) hari ini memutuskan untuk mengenakan tindakan disiplin kepada pemain dan barisan kejurulatihan yang terlibat ketika insiden di perlawanan itu.

Jawatankuasa Siasatan FAT telah bersetuju untuk menggantung tiga staf skuad Sukan SEA mereka selama setahun. Individu yang dikenakan penggantungan itu merupakan jurulatih penjaga gol, Prasadchok Chokmoh dan dua staf pasukan iaitu Payed Madada dan Patrawut Wongsripuek.

Ketiga-tiga mereka ini telah gagal untuk melaksanakan tanggungjawab sebagai jurulatih skuad Gajah Perang sesama temasya berlangsung dan gagal menunjukkan teladan yang baik kepada para pemain-pemain muda pasukan serta telah mencemarkan imej Thailand menyebabkan mereka perlu menjalani hukuman penggantungan.

Penjaga gol, Soponwit Rakyart dan pemain tengah, Thirapak turut digantung oleh jawatankuasa yang sama selama enam bulan dan atas beberapa faktor oleh Jawatankuasa FAT meringankan hukuman itu lapor Siam Sport.

Tindakan yang cepat dibuat oleh Soponwit dengan membuat permohonan maaf serta menyatakan kekesalan atas insiden yang berlaku ketika aksi perlawanan akhir pada 16 Mei lalu. Dengan usia kedua-kedua pemain ini yang masih muda, pihak jawatankuasa turut mengambil kira faktor usia mereka.

Menurut laporan Makan Bola, hukuman yang diterima oleh  kedua-dua pemain muda Thailand ini akan dijalankan serta-merta dan menyebabkan mereka berdua bakal terlepas untuk beraksi bersama pasukan Gajah Perang dalam aksi kelayakan Piala Asia B-23 pada September.

Jurulatih Thailand B-23, Issara Sritaro terpaksa mencari jurulatih baharu untuk mengisi kekosongan yang ditinggalkan oleh tiga staf kejurulatihannya bagi memastikan persiapan untuk kempen Kelayakan Piala Asia B-23 berjalan seperti yang dirancang.

Author

Muhammad Nor Fadzly Mahat

View all posts

View all posts


Jenazah pendaki Malaysia dibawa turun ke Kathmandu hari ini – Wisma Putra

KUALA LUMPUR: Usaha membawa turun jenazah Pengarah Angkatan Pertahanan Awam Malaysia (APM) Kedah, Lt Kol Awang Askandar Ampuan Yaacub yang meninggal dunia Jumaat lepas dari Everest Base Camp ke Kathmandu menggunakan helikopter akan dijalankan hari ini, sekiranya operasi dari Camp 4 itu berjalan lancar mengikut jadual.

Wisma Putra dalam kenyataan hari ini turut memaklumkan bahawa proses mencari dan menyelamat (SAR) seorang lagi peserta Misi Malaysia Everest 2023 (ME 2023) yang hilang, Muhammad Hawari Hashim sedang giat dijalankan oleh pihak berkuasa tempatan.

“Usaha SAR udara dijalankan sejak 20 Mei, namun masih tidak berjaya mengesan pendaki berkenaan. Proses mencari dan menyelamat diteruskan di kawasan darat di kawasan lurah-lurah ais, sejak 21 Mei,” menurut kenyataan itu.

Menurutnya pihak kementerian menerusi Kedutaan Besar Malaysia di Kathmandu akan terus menghulurkan bantuan konsular yang sewajarnya bagi memastikan proses membawa pulang jenazah dan misi SAR berjalan lancar.

“Sebarang perkembangan terkini akan dimaklumkan dari semasa ke semasa,” katanya.

ME 2023 yang dianjurkan Kelab Eksplorasi Altitud, memulakan misi menawan puncak tertinggi dunia itu bermula 2 April sehingga 2 Jun, dengan mendapat sokongan kerajaan serta Kementerian Belia dan Sukan (KBS). – BERNAMA


Aktifkan penyahihan dua-faktor, elak akaun media sosial, pemesejan diambil alih – MCMC

KUALA LUMPUR: Orang ramai sekali lagi diseru supaya mengaktifkan penyahihan dua-faktor (2FA) bagi setiap akaun media sosial dan aplikasi pemesejan bagi mengelak daripada menjadi mangsa pengambilalihan akaun untuk tujuan penipuan yang semakin meningkat.

Suruhanjaya Komunikasi dan Multimedia (MCMC) menerusi kenyataan malam tadi turut menasihati orang ramai agar tidak berkongsi sebarang kod pengesahan bagi mengelakkan risiko akses oleh pihak tidak bertanggungjawab.

Menurut MCMC, pengambilalihan akaun aplikasi pemesejan berlaku melalui taktik penyamaran dan pemerdayaan mangsa supaya menyerahkan kod pengesahan atau kod keselamatan 4 digit, 5 digit atau 6 digit yang dihantar oleh penyedia platform aplikasi pemesejan sama ada melalui khidmat pesanan ringkas (SMS), e-mel atau tetapan lain yang dipilih oleh pengguna.

“Antara helah dan modus operandi yang sering digunakan pelaku termasuk menyamar sebagai pihak berkuasa yang menggunakan akaun pemesejan palsu dan menggunakan elemen ugutan atau pemerasan bagi mendapatkan kod pengesahan.

“Menyamar sebagai rakan atau ahli keluarga dengan menggunakan akaun pemesejan yang telah diambil alih, seterusnya merayu mangsa menyerahkan kod pengesahan dengan mendakwa ia milik mereka dan pihak penyedia platform aplikasi pemesejan telah tersalah menghantar kod kepada mangsa,” menurut kenyataan itu.

Selain itu, pelaku menyamar sebagai pihak berkuasa dan memaklumkan mangsa dipilih menjadi sebahagian daripada ahli kumpulan rahsia yang diwujudkan oleh kerajaan.

“Mangsa seterusnya diarahkan untuk berkongsikan kod pengesahan yang dihantar melalui aplikasi pemesejan atau SMS bagi mendapatkan akses ke dalam kumpulan rahsia tersebut,” menurut MCMC.

Pelaku juga akan memancing data dengan menghubungi mangsa sama ada melalui aplikasi pemesejan atau di ruangan pesanan media sosial dengan menyamar sebagai wakil kepada penyedia platform aplikasi pemesejan.

“… seterusnya pelaku memaklumkan bahawa mangsa telah melakukan pelanggaran privasi atau hak cipta sebelum diarah untuk klik pada pautan yang diberikan bagi tujuan pembetulan,” menurut kenyataan itu.

Sehubungan itu, orang ramai diingatkan agar sentiasa berwaspada dengan tidak berkongsi kod pengesahan kepada mana-mana pihak termasuk individu yang dikenali selain tidak klik kepada sebarang pelokasi sumber seragam (URL) atau pautan mencurigakan,” katanya.

Pengguna yang menjadi mangsa boleh membuat aduan secara terus kepada pihak pengendali platform atau di https://aduan.skmm.gov.my/. – BERNAMA


Mexico tersingkir Piala Dunia meski menang 2-1 ke atas Arab Saudi

ISTANBUL: Mexico tersingkir daripada Piala Dunia FIFA 2022 meskipunpun menang 2-1 ke atas Arab Saudi dalam Kumpulan C pada Rabu, lapor Agensi Anadolu.

Di sebalik beberapa usaha yang dilakukan, kedua-dua pasukan gagal menghasilkan sebarang gol pada separuh masa pertama di Stadium Lusail.

Mexico memecah kebuntuan, menerusi Henry Martin yang melakukan jaringan dari jarak dekat pada minit ke-48.

Selepas lima minit, Luis Chavez melakukan sepakan percuma jarak jauh yang menakjubkan dan menewaskan penjaga gol Mohammed Alowais.

Pada minit ke-56, Hirving Lozano menjadikan kedudukan 3-0, tetapi dibatalkan kerana ofsaid.

Sementara itu, pemain Arab Saudi Salem Aldawsari berjaya menjaringkan gol pada masa kecederaan dan perlawanan berakhir 2-1.

Dengan keputusan ini, Argentina berada di tangga teratas Kumpulan C dengan enam mata, Poland dan Mexico masing-masing mengumpul empat mata dan Arab Saudi di tangga terbawah kumpulan dengan tiga mata.

Poland menduduki tempat kedua dan berjaya mara ke peringkat seterusnya, mengetepikan Mexico dengan perbezaan gol. – BERNAMA


Seoul bakal adakan ujian penerbangan ‘kenderaan terbang’ tahun depan

SEOUL: Kerajaan bandar raya Seoul bakal menjalankan ujian penerbangan “kenderaan terbang” di laluan antara Yeouido dan Jamsil pada tahun depan sebagai sebahagian projek untuk mengkomersialkan pengangkutan baharu di kawasan bandar.

Kenderaan terbang yang dikenali sebagai mobiliti udara bandar (UAM), menggunakan pesawat  automatik untuk pengangkutan penumpang atau kargo di altitud lebih rendah dalam kawasan bandar dan pinggir bandar tanpa memerlukan landasan.

Korea Selatan menyasarkan untuk menggunakan kenderaan sedemikian dalam perkhidmatan pengangkutan di kawasan metropolitan menjelang tahun 2025, lapor Agensi Berita Yonhap, memetik seorang pegawai.

Kerajaan bandar raya Seoul bersama Kementerian Tanah akan menjalankan ujian demonstrasi sebanyak dua peringkat pada separuh kedua tahun ini untuk mengesahkan dan memastikan keselamatan projek itu.

Bandar ini akan menjalankan kajian peringkat pertama di kawasan terbuka pada separuh kedua tahun ini dan memilih pengendali projek serta melancarkan ujian peringkat kedua untuk kawasan ibu kota pada tahun depan.

Laluan penerbangan, keselamatan dan rangkaian komunikasi penerbangan, pencemaran bunyi serta lain-lain akan tertakluk kepada ujian di peringkat kedua.

Beberapa laluan penerbangan telah dipilih untuk ujian peringkat kedua, termasuk jarak 18 kilometer (km) antara Lapangan Terbang Antarabangsa Gimpo ke daerah barat Yeouido dan laluan 8 km antara daerah selatan Jamsil dan Suseo serta di dua laluan masing-masing di wilayah Gyeonggi dan Incheon di barat Seoul.

Bandar raya Seoul juga sedang dalam proses mencari lokasi untuk menjadi tuan rumah vertiport, pendaratan atau platform berlepas untuk kenderaan UAM. – BERNAMA-YONHAP


‘Jangan tunggu sampai bapa kau sudah tak ada baru nak cari’- Yusof Haslam

PENERBIT dan pengarah terkemuka, Datuk Yusof Haslam baru-baru ini menyatakan rasa terkilan kepada anak lelakinya, Syamsul Yusof yang sudah lama tak melawat dan menjejakkan kaki di rumah mereka.

Tambah Yusof Haslam, 69, dia dan isteri, Datin Patimah Ismail, sudah lama redha dan tidak menyimpan apa-apa rasa tidak senang hati kepada anak mereka itu.

Pengarah ini juga turut sebak apabila mengenang usia mereka yang hampir menjangkau 70 tahun tak lama lagi.

“Kami sudah nak menjangkau usia 70 tahun pada tahun depan, ramai rakan seperjuangan saya sudah pergi.

“Kepada anak saya, jangan tunggu sampai bapa kau sudah tak ada baru nak cari!

“Jangan anggap apa yang ibu bapa luah itu untuk merendahkan kamu. Kami sentiasa mendoakan yang terbaik.

“Papa rasa jiwa kamu akan lagi tenang kalau kamu berbaik dengan ibu terutamanya dan keluarga.

“Wang bukan segala-galanya. Dalam solat kami sentiasa mendoakan yang terbaik,” katanya seperti dilapor Melodi.

Sementara itu, Yusof memberitahu kali terakhir dia bercakap dengan Syamsul menerusi telefon sekitar setahun yang lalu.

“Saya pun tak ingat bila, seingat saya tahun lepas masa mak mertua saya sakit. Ibunya ada hubungi dia, masa tu saya ada berbual kejap.

“Tapi sebelum tu, dah bertahun dia tak balik. Tak apa saya tak marah, saya anggap bukan-bukan,” luahnya.

Tambahnya, mungkin ada perkara yang membuatkan pengarah filem Munafik itu tidak berpuas hati dengan mereka.

“Kalau dia tak nak balik pun, terserah. Tepuk dada tanya selera,” akhirinya.

Author

Nurul Ain Japri

View all posts

View all posts


Mangsa banjir di tiga negeri meningkat, jumlah terkini 33,856

KUALA LUMPUR: Jumlah mangsa banjir di pusat pemindahan sementara (PPS) di Sarawak, Sabah dan Perak merekodkan peningkatan pagi ini menjadikan jumlah terkini mangsa di negeri yang terjejas banjir di seluruh negara seramai 33,856 orang.

Mangsa banjir di Kelantan dan Terengganu pula berkurangan manakala Johor kekal merekodkan seramai 32 orang.

Di SARAWAK, Jawatankuasa Pengurusan Bencana Negeri (JPBN) memaklumkan mangsa banjir di negeri itu kini mencecah 1,136 orang daripada 294 keluarga pagi ini berbanding 363 mangsa daripada 93 keluarga malam tadi.

Jumlah PPS meningkat kepada 18 setakat pagi ini, berbanding tujuh malam tadi dan banjir kini melibatkan daerah Kuching, Bau, Sebuyau, Samarahan, Betong, Serian, Gedong dan Simunjan manakala sebuah PPS iaitu di Dewan Kampung Koran Mawang, Serian diaktifkan bagi menempatkan 57 mangsa tanah runtuh daripada tujuh keluarga di kawasan itu.

Di SABAH, mangsa banjir yang dipindahkan ke PPS Dewan Sekolah Jenis Kebangsaan (C) Chung Hwa, Kota Belud terus meningkat pagi ini kepada 78 mangsa daripada 23 keluarga berbanding 68 mangsa daripada 21 keluarga malam tadi.

Sementara itu, bagi fenomena air pasang besar, jumlah penduduk terutama mereka yang tinggal di rumah atas air yang pindahkan terus meningkat pagi ini iaitu 573 mangsa daripada 137 keluarga berbanding 276 mangsa daripada 61 keluarga malam tadi.

Seramai 528 mangsa daripada 123 keluarga dipindahkan ke enam PPS di Pitas manakala 45 mangsa daripada 14 keluarga dipindahkan ke sebuah PPS di Kota Kinabalu.

Di PERAK, Sekretariat JPBN memaklumkan jumlah mangsa banjir meningkat sedikit iaitu seramai 69 orang daripada 17 keluarga setakat 8 pagi ini berbanding 65 orang daripada 16 keluarga malam tadi dan kini ditempatkan di dua PPS di Hilir Perak dan Bagan Datuk.

Di TERENGGANU, Sekretariat JPBN memberitahu jumlah penduduk yang berlindung di 112 PPS menurun kepada 15,243 mangsa berbanding 20,552 mangsa malam tadi di lapan daerah iaitu di Kuala Terengganu, Kemaman, Besut, Dungun, Marang, Hulu Terengganu, Setiu dan Kuala Nerus.

Di KELANTAN, Sekretariat JPBN berkata jumlah mangsa banjir di 48 PPS di Pasir Mas, Tanah Merah, Pasir Puteh, Tumpat dan Bachok berkurangan pagi ini kepada 17,298 orang daripada 5,769 keluarga berbanding 17,398 orang daripada 5,818 keluarga malam tadi.

Di JOHOR, Sekretariat JPBN menyatakan jumlah mangsa kekal 32 orang setakat 8 pagi ini dan ditempatkan di PPS Balai Raya Kampung Batu Badak, Segamat. – BERNAMA


KBS sokong RUU larang aktiviti merokok dalam kalangan generasi muda

KUALA LUMPUR: Kementerian Belia dan Sukan (KBS) menyatakan sokongan terhadap Rang Undang-Undang (RUU) Kawalan Produk Tembakau dan Merokok 2022 bagi melarang aktiviti merokok dalam kalangan generasi muda yang lahir selepas 2007 untuk membina Keluarga Malaysia yang lebih sihat.

Timbalan Menteri Belia Dan Sukan Datuk Seri Ti Lian Ker berkata kementeriannya telah memperuntukkan RM100,000 untuk dibelanjakan ke arah penganjuran aktiviti memupuk dan meningkatkan kesedaran bahaya merokok.

“Menjadi tanggungjawab KBS bukan sahaja untuk mengasah dan mengasuh golongan belia supaya menjadi pemimpin malah untuk memupuk mereka agar mempunyai disiplin dan kesedaran bahawa merokok ini membebankan diri mereka dan negara, dari segi penyakit dan sebagainya.

“KBS secara prinsip dan dasar menyokong supaya satu akta diadakan untuk mengurus dengan lebih ketat lagi produk-produk tembakau,” katanya kepada pemberita pada program Generational Endgame Anti Rokok (GEGAR) Run hari ini.

Pada 27 Julai lepas, RUU tersebut telah dibentangkan untuk bacaan kali pertama di Dewan Rakyat, antara lain mengetengahkan larangan merokok apa-apa produk tembakau atau pengganti tembakau serta larangan penggunaan peranti merokok, oleh mana-mana individu yang lahir pada 2007 dan seterusnya. – BERNAMA


Roti canai tak laku gara-gara pelanggan merokok

CYBERJAYA: Seorang peniaga roti canai di Kota Bharu, Kelantan, terpaksa menanggung kerugian hampir 80 peratus selepas isu pelanggan merokok di kedainya tular sejak minggu lalu.

Peniaga, Wan Nurul Hazana Wan Khadir, 35, berkata, perniagaan roti canai yang diusahakannya semakin teruk apabila hasil perniagaan yang diraih sekitar RM500 hingga RM600 sehari sebelum ini berkurang sehingga RM100 sahaja.

“Bukan nak mengeluh, tetapi nak beritahu, akibat kena tular pasal kakitangan hospital hisap rokok dalam kedai, kami hilang pendapatan.

“Roti canai biasanya 15 kilogram (kg) habis setiap hari, sekarang 2 kg pun tak habis,” katanya seperti dilapor Sinar Harian hari ini.

Tambahnya, kejadian itu pertama kali berlaku sejak 15 tahun berniaga di kawasan tersebut walaupun sudah meletakkan tanda larangan merokok di kedainya.

Bercerita kisah kejadian yang tular itu, Wan Nurul Hazana menyatakan bahawa kakitangan itu adalah pelanggan tetapnya kerana kedai makan terletak berdekatan hospital namun bukan semuanya merokok akan tetapi, tindakan sesetengah pihak menyebabkan pelanggan lain takut untuk datang.

“Isu sebenar nak beritahu kakitangan yang menghisap rokok dalam kedai makan tetapi saya pula yang menanggung akibat apabila pelanggan tidak datang.

“Pihak yang menularkan perkara ini sepatutnya bertanggungjawab dan memikirkan dahulu kesan kepada peniaga seperti saya sebelum berbuat demikian,” katanya.

Wan Nurul Hazana berharap keadaan itu tidak berlarutan kerana dia perlu membayar gaji kepada penebar roti canai sebanyak RM50 sehari dan sewa kedai RM300.

“Saya juga berharap pihak yang menularkan perkara itu tampil membuat permohonan maaf,” katanya.

Author

Diyana Rahip

View all posts

View all posts


Lebih 50 rumah di Kampung Melayu Majidee terjejas akibat ribut

JOHOR BAHRU: Lebih 50 kediaman di Kampung Melayu Majidee di sini terjejas akibat ribut petang Rabu.

Ahli Dewan Undangan Negeri Larkin, Mohd Hairi Mad Shah berkata, antara kerosakan adalah melibatkan bumbung rumah dan sebuah pusat pemindahan sementara (PPS) akan dibuka di Dewanraya Kampung Melayu Majidee dalam masa terdekat bagi menempatkan penduduk terjejas.

“Ini perlu kerana rumah yang rosak itu tidak selamat untuk didiami, ada bumbung yang terbuka luas, jadi kami ambil keputusan buka satu PPS dan galakkan mangsa pindah sementara… Kami akan berusaha dapatkan peruntukan bantuan di peringkat negeri dan pusat.

“Saya sendiri sudah menghubungi Menteri Besar Datuk Onn Hafiz Ghazi dan beliau memberi maklum balas positif berhubung perkara ini,” katanya kepada pemberita selepas melawat kediaman mangsa yang terjejas di sini malam tadi.

Pengerusi Jawatankuasa Belia, Sukan, Pembangunan Usahawan, Koperasi dan Sumber Manusia negeri itu berkata, pihaknya sedang mengumpul maklumat serta mengenal pasti jumlah kerugian.

Sekretariat Jawatankuasa Pengurusan Bencana Daerah Johor Bahru dalam satu kenyataan memaklumkan tiga kereta rosak kerana dihempap pokok akibat ribut pada 2.48 petang.

Menurut sekretariat itu, laporan mengenai insiden tersebut akan dikemas kini dari semasa ke semasa. – BERNAMA


Nur Dhabitah raih tiga emas di Grand Prix KL

KUALA LUMPUR: Atlet terjun negara, Nur Dhabitah Sabri meraih tiga pingat emas Grand Prix Terjun Persekutuan Renang Antarabangsa (FINA) di Pusat Akuatik Nasional di Bukit Jalil di sini, hari ini.

Ketiga-tiga acara itu ialah 3 meter (m) papan anjal seirama wanita dan 10m plaftorm seirama wanita yang tidak disertai pasukan lain, serta menerusi 3m papan anjal seirama campuran.

Dalam acara 3m papan anjal seirama, Nur Dhabitah yang bergandingan dengan Ng Yan Yee merekodkan 290.10 mata, manakala dalam acara 10m platform seirama wanita beliau bersama Datuk Pandelela Rinong merekodkan 299.52 mata.

Penerjun berusia 23 tahun itu merangkul emas bersama Muhammad Syafiq Puteh menerusi acara 3m papan anjal seirama campuran dengan 305.70 mata, mengatasi pasangan Australia Alysha Koloi-Lachlan Cronin (288.06 mata) serta Kang Minhyuk-Kim Nahyun dari Korea Selatan (258.93) yang masing-masing membawa pulang perak dan gangsa.

Bercakap kepada Bernama selepas majlis penyampaian pingat, Nur Dhabitah berkata beliau berpuas hati apabila segala kerja kerasnya membuahkan hasil walaupun hanya menjalani latihan intensif bagi kejohanan itu selama seminggu.

“Saya sangat gembira tetapi secara jujurnya agak penat sebab pertama kali masuk tiga pertandingan dalam satu hari dan saya juga baru pulih daripada kecederaan belakang.

“Sebulan sebelum pertandingan saya tidak banyak berlatih cuma menghampiri satu minggu sebelum pertandingan baru (berlatih) habis-habisan,” katanya.

Sementara itu, Muhammad Syafiq mengucapkan rasa syukur apabila mampu mempersembahkan terjunan yang mantap meskipun baru sihat sepenuhnya daripada demam denggi.

“Saya memang gembira sangat, sebab ini memang keputusan saat akhir yang dibuat bersama Nur Dhabitah. Saya masih mahu teruskan perjuangan ini sebab beraksi di Kuala Lumpur, perasaan itu lain dan alhamdullilah, emas hari ini,” katanya. – BERNAMA


Abdul Hadi dakwa ada lagi pemimpin BN akan sertai PN

MARANG: Timbalan Pengerusi Perikatan Nasional (PN) Tan Sri Abdul Hadi Awang mendakwa ada lagi pemimpin Barisan Nasional (BN) menyatakan minat untuk bertanding atas tiket PN pada Pilihan Raya Umum ke-15 (PRU15).

Abdul Hadi yang juga Presiden PAS berkata, permohonan mereka masih dalam proses sebelum diumumkan pada hari penamaan calon Sabtu ini.

“Tak boleh sebut berapa kerusi. Yang penting ada di utara, ada di tengah, ada di selatan,” katanya dalam sidang media selepas Ceramah Perdana Majlis Pengisytiharan Calon PAS Terengganu PRU15 di Rusila di sini, malam tadi.

Ditanya mengenai pengumuman Menteri Wilayah Persekutuan, Datuk Seri Dr Shahidan Kassim yang akan mempertahankan kerusia Parlimen Arau atas tiket PN, Abdul Hadi berkata, Shahidan telah bersama dengan PAS sejak di Parlimen dan beliau seorang yang berani mengkritik pimpinan UMNO.

Selain Shahidan, Timbalan Menteri Perumahan dan Kerajaan Tempatan Datuk Seri Ismail Abdul Mutalib juga diumum akan mempertahankan Parlimen Maran sebagai calon PN.

Shahidan dan Ismail adalah antara menteri dan timbalan menteri Kabinet BN di bawah pentadbiran Perdana Menteri Datuk Seri Ismail Sabri Yaakob yang digugurkan sebagai calon BN pada PRU15.

Abdul Hadi berkata rundingan di peringkat parti mengenai calon daripada BN yang akan mewakili PN telah dibincangkan di peringkat pimpinan PAS dan PN, serta ia diterima sebulat suara.

Malah katanya, bakal calon daripada PN yang disenaraikan juga telah menarik diri secara sukarela bagi memberi laluan kepada pemimpin BN tersebut. – BERNAMA


PSDM dan UFP anjur Golf Amal, raih dana RM100,000 untuk Persatuan Sindrom Down

CYBERJAYA: Dana berjumlah RM100,000 berjaya dikumpulkan Persatuan Sindrom Down Malaysia (PSDM) dan UKM Fairway Philanthropists (UFP) menerusi penganjuran program Golf Amal 2023 di Bukit Jalil Golf and Country Resort baru-baru ini.

Presiden PSDM, Hanizan Hussin berkata menerusi acara Golf Amal 2023, semangat perpaduan dalam kalangan masyarakat dapat diwujudkan sekali gus membawa kita selangkah lebih dekat ke arah merealisasikan visi untuk menjadi masyarakat inklusif.

“Melalui acara ini, kami bukan sahaja berjaya mengumpul dana yang besar tetapi juga berjaya mewujudkan kesedaran dan pemahaman tentang Sindrom Down, yang menyumbang kepada pembangunan holistik individu-individu istimewa ini,” katanya dalam satu kenyataan media.

Sementara itu, Pengarah Projek UFP, Dr. Gary Tok berkata, pihaknya berbangga dengan sambutan yang diterima.

“Acara ini membuktikan potensi kerjasama dan inisiatif yang dipacu oleh komuniti.

“Bagi pihak pasukan pelajar MBA di UKM Graduate School of Business yang bertanggungjawab menganjurkan kejohanan amal ini, kami mengucapkan terima kasih atas peluang untuk menyumbang kepada perjuangan penting ini,” ujarnya.

Kenyataan sama turut memaklumkan dana berjumlah RM100,000 itu akan digunakan untuk menubuhkan Pusat Intervensi Awal baharu PSDM di Universiti Malaya serta menampung pelbagai perbelanjaan seperti naik taraf kemudahan dan sumber pendidikan.

Malah, PSDM dan UFP memperuntukkan sebahagian daripada jumlah dana yang dikumpul pada acara berkenaan kepada empat NGO iaitu Persatuan Kanser Kebangsaan Malaysia (NCSM), Persatuan Orang Buta Malaysia (MAB), Perikatan Cerebral Palsy (Gabungan Anak-anak Palsi Serebrum-GAPS) dan Yayasan Penyakit Alzheimer Malaysia (ADFM), masing-masing menerima RM1,000.

Untuk makluman, acara Golf Amal 2023 yang berlangsung pada Ahad lalu menghimpunkan 95 pemain golf.

Malah, acara amal itu turut mendapat tajaan daripada Harlow’s & MGI Sdn Bhd; Tan Sri Vincent Tan dari Berjaya Group; Pengerusi dan Penasihat D’Tandoor kepada PSDM, Datuk Abdul Malek Abdullah dan Les Copaque.

Pemain golf yang menyertai kejohanan itu terdiri daripada individu dan kakitangan daripada pelbagai entiti termasuk Allo Technology Sdn. Bhd. dan Kelab Golf Rekreasi Tenaga Nasional (TNRGC).

PSDM merupakan sebuah Pertubuhan Sukarela Kebangsaan yang menyokong dan menjaga kesejahteraan individu yang menghidap Sindrom Down dan keluarga mereka dan secara rasmi menjadi ahli penuh Pertubuhan Kebangsaan Kebajikan Malaysia (MAKPEM) sejak 2006.

Author

Diyana Rahip

View all posts

View all posts


Enam lokasi Seksyen 13 Shah Alam dilanda banjir kilat

SHAH ALAM: Enam lokasi sekitar Seksyen 13 di sini dilanda banjir kilat sejak pukul 4 petang tadi.

Ketua Polis Daerah Shah Alam, Asisten Komisioner Mohd. Iqbal Ibrahim berkata, ia meliputi jalan Persiaran Sukan Seksyen 13, laluan bulatan Stadium menghala bangunan Accapela dan sekitar jalan Surau Munawwarah.

Turut terjejas adalah laluan di lampu isyarat Kelab Golf Sultan Abdul Aziz Shah, Jalan MSU lama dan Pangsapuri Perdana.

“Bagaimanapun keadaan terkawal,” jelasnya dalam kenyataan hari ini.

Terdahulu tular di laman sosial Facebook berhubung kejadian banjir khususnya di Seksyen 13 sehingga menenggelamkan beberapa kenderaan di lokasi tersebut. – Kosmo!

Author

Media Variasi

View all posts

View all posts


Dakwa bohong terima gaji RM1, Anwar saman Ahmad Amzad

KUALA LUMPUR: Perdana Menteri, Datuk Seri Anwar Ibrahim memfailkan saman terhadap Ahli Parlimen Kuala Terengganu, Datuk Ahmad Amzad Hashim atas dakwaan mengeluarkan kenyataan berbaur fitnah bahawa beliau berbohong menerima gaji RM1 ketika menjadi Penasihat Ekonomi Selangor.

Anwar, 75, selaku plaintif memfailkan saman itu hari ini menerusi Tetuan S N Nair & Partners di Mahkamah Tinggi Kuala Terengganu dengan menamakan Ahmad Amzad sebagai defendan tunggal.

Peguam Datuk S N Nair, yang mewakili Anwar ketika dihubungi Bernama berkata, saman itu difailkan pada 3.59 petang tadi.

Dalam pernyataan tuntutan, Pengerusi Pakatan Harapan (PH) itu mendakwa pada 7 Disember lepas, defendan telah membuat beberapa kenyataan kepada sekumpulan pelanggan semasa menjamu selera di sebuah restoran.

Dakwa Presiden PKR itu, kenyataan terbabit telah diterbitkan semula di aplikasi TikTok di bawah nama @nelly3868 pada hari sama (7 Dis) dan mendapat tontonan melebihi 4,980 kali, 62 komen, 116 butang “like”, 18 butang “favourite” dan 50 kali perkongsian serta boleh diakses sehingga kini.

Anwar, yang juga Menteri Kewangan berkata, kenyataan fitnah itu telah dipetik dan diterbitkan oleh Malaysiakini, keesokannya (8 Dis) menerusi artikel bertajuk “S’gor economic adviser job: Anwar seeks public apology from MP”.

Dakwa plaintif, kenyataan fitnah itu antaranya membawa maksud beliau (Anwar) tidak boleh dipercayai serta tidak jujur mengenai penerimaan jutaan ringgit daripada Kerajaan Negeri Selangor sebagai Penasihat Ekonomi, menipu orang ramai dengan menyatakan menerima gaji RM1 sebagai Penasihat Ekonomi serta melakukan kesalahan jenayah dan mengkhianati mandat rakyat.

Anwar mendakwa kenyataan fitnah itu palsu, berniat jahat dan memperlekehkannya yang mempunyai imej sangat disanjungi di peringkat negara dan antarabangsa kerana beliau menentang rasuah.

Beliau mengecam semua dakwaan terhadapnya mengenai penerimaan gaji RM15 juta dan tuduhan jenayah lampau yang dibuat itu adalah bermotifkan politik.

“Dakwaan-dakwaan defendan dalam kenyataan fitnah itu tidak berasas dengan menggambarkan saya bekas banduan, walaupun Pengampunan Diraja telah diberikan,” dakwanya dalam pernyataan tuntutan itu.

Menurut Anwar, dalam mengucapkan kata-kata fitnah itu, defendan dengan jelas sengaja dan berniat jahat apabila tidak mengendahkan jawapan rasmi bekas Menteri Besar Selangor, Tan Sri Abdul Khalid Ibrahim semasa persidangan Dewan Undangan Negeri Selangor pada 27 Mac 2012, yang menyatakan bahawa gaji Anwar sebagai penasihat ekonomi negeri Selangor hanyalah jumlah simbolik RM1.

Plaintif berkata pada 8 Dis lepas, peguam daripada firma guamnya telah mengemukakan notis tuntutan supaya defendan menarik balik, memohon maaf, mengaku janji untuk tidak mengulangi kenyataan itu selain membayar ganti rugi kepada plaintif, namun defendan tidak membalas tuntutan itu.

Oleh itu, plaintif menuntut ganti rugi am dan pampasan serta ganti rugi teruk dan teladan selain memohon perintah injunksi untuk menghalang defendan daripada terus menerbitkan atau mengedarkan kenyataan fitnah serupa. – BERNAMA


RuralStar mudahkan kesalinghubungan komuniti terpencil, sukar dijangkau – PM

BERA: Pelancaran RuralStar, sebuah peranti infrastruktur rangkaian teknologi  telekomunikasi terkini, amat penting dalam memudahkan kesalinghubungan kepada komuniti yang sukar dijangkau, kata Perdana Menteri Datuk Seri Ismail Sabri Yaakob.

Beliau berkata RuralStar, yang dibangunkan oleh Huawei Malaysia, dapat menghubungkan kawasan yang bukan hanya terpencil malah tidak memiliki infrastruktur komunikasi lengkap.

“RuralStar merupakan teknologi pemangkin yang boleh membantu Keluarga Malaysia meningkatkan taraf kehidupan seharian dan seterusnya meningkatkan jejak digital mereka.

“Melalui teknologi seperti RuralStar, kemahiran digital dalam setiap lapisan masyarakat dapat dipupuk dan disemai agar tenaga kerja kita pada masa hadapan mempunyai daya saing yang tinggi,” katanya ketika berucap merasmikan Huawei RuralStar Pro dan penyerahan Huawei MatePad kepada pelajar daerah Bera di Dewan Konvensyen Majlis Daerah Bera hari ini.

Turut hadir Pengerusi Interim Suruhanjaya Komunikasi dan Multimedia (MCMC) Tan Sri Mohamad Salim Fateh, Pengerusi Jawatankuasa Kerja Raya, Pengangkutan dan Kesihatan Negeri Pahang Datuk Seri Norolazali Sulaiman, Ketua Pegawai Eksekutif Huawei Malaysia Michael Yuan dan Ketua Pegawai Eksekutif Celcom Axiata Berhad Datuk Idham Nawawi.

Dalam mencapai pertumbuhan ekonomi yang semakin pesat, Perdana Menteri berkata kerajaan tetap fokus kepada matlamat utamanya iaitu merapatkan jurang digital dan meningkatkan kualiti hidup rakyat.

Beliau berkata kerajaan sentiasa berusaha membawa arus kemajuan ke semua peringkat masyarakat bersesuaian dengan prinsip Keluarga Malaysia agar tiada sesiapapun tertinggal daripada menikmati peluang kemakmuran bersama secara lebih inklusif dan saksama.

“Kesalinghubungan atau ketersambungan digital yang menyeluruh di segenap lapisan masyarakat menjadi objektif utama dalam pentadbiran kerajaan,” katanya.

Mengambil contoh pelancaran satelit MEASAT 3-d baru-baru ini, Ismail Sabri berharap keupayaan capaian Internet di kawasan bandar dan luar bandar akan lebih ditingkatkan.

Selain itu, beliau berkata pelaksanaan Pelan Jalinan Digital Negara atau JENDELA pula bakal menyediakan 100 peratus liputan 4G di kawasan berpenduduk dan liputan 5G yang lebih luas serta jalur lebar tetap kepada sembilan juta premis menjelang tahun 2025.

Ismail Sabri turut mengucapkan terima kasih kepada Huawei Malaysia kerana membantu kerajaan mempercepat transformasi digital dan mengukuhkan pembangunan inovasi di negara ini.

Beliau berkata Huawei Customer Solution Innovation Center yang berpusat di Kuala Lumpur telah mempamerkan pelbagai aplikasi, peranti dan perisian moden yang banyak membantu industri di Malaysia menjadi lebih tangkas dan fleksibel dalam era mencabar ketika ini.

“Saya berasa sukacita kerana kerjasama antara kerajaan dan pihak swasta seperti ini dapat menggalakkan pendidikan digital sekali gus membantu memacu pertumbuhan ekonomi negara yang mampan.

“Insya-Allah, kita akan berjaya mengatasi sebarang kesukaran dan cabaran dengan mengekalkan perpaduan dan kerjasama yang erat. Marilah kita bersama-sama berusaha menjana kemakmuran masa depan yang lebih inklusif dan lestari,” katanya.

Pada majlis itu, sebanyak 200 tablet jenama Huawei beserta kad SIM Celcom diserahkan kepada pelajar di Bera yang memerlukan bantuan. – BERNAMA


Kejatuhan kerajaan PN harus diteladani kerajaan hari ini – Anwar

KUALA LUMPUR: Kegelojohan merebut habuan kekuasaan dan jatuhnya kerajaan Perikatan Nasional harus diteladani oleh parti kerajaan hari ini mengenai keterlanjuran yang meruntuhkan, kata Perdana Menteri, Datuk Seri Anwar Ibrahim.

Presiden Parti Keadilan Rakyat itu berkata, jawatan meskipun penting, ia bukanlah segalanya dalam perjuangan.

“Kisah Perang Uhud wajar dijadikan pedoman dalam perjuangan siasah kita sebagai kerajaan yang masih baharu ini,” katanya menerusi hantaran di laman Facebook semalam.

Pada masa sama, Anwar menegaskan bahawa Kerajaan Perpaduan pimpinan beliau bukanlah sempurna namun berusaha melakukan formula dan usaha terbaik untuk negara yang tidak dilakukan kerajaan sebelum ini.

“Kerjasama yang digalas bersama dengan parti yang lain setakat ini ternyata positif dan meyakinkan. Kerajaan ini juga tidak akan berkompromi dengan provokasi perkauman-agama yang boleh meruntuhkan usaha jangka panjang Kerajaan Perpaduan menyelamatkan negara ini,” katanya. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Cuti kakitangan KKM mungkin beku hadapi musim banjir

SEGAMAT: Kementerian Kesihatan (KKM) akan mengkaji keperluan membekukan cuti kakitangannya di seluruh negara sebagai persediaan bagi menghadapi banjir Monsun Timur Laut yang dijangka melanda akhir tahun ini.

Menurut Menteri Kesihatan, Dr. Zaliha Mustafa, buat masa ini perkara tersebut belum dilaksanakan kerana masih belum ada keperluan selain kejadian banjir di negara ini masih terkawal.

“Pihak kementerian juga kini telah melakukan persediaan menghadapi bencana banjir dari pelbagai sudut termasuklah fasiliti, ubat-ubatan dan sebagainya.

“Setakat ini kita memantau tapi memang kita sedang bersiap-siaga banjir berlaku bila-bila masa. Saya rasa memang kebiasaannya ada (beku cuti) di mana kita turut peka laporan daripada meteorologi dan sebagainya.

“Jika ada risiko banjir itu memerlukan lebih ramai petugas, mungkin kita terpaksa bekukan cuti namun buat masa ini tiada lagi keputusan muktamad mengenai perkara berkenaan,” katanya pada sidang akhbar di Mini Karnival Madani Afiat Zon Bukit Siput Segamat di Dewan Taman Fajar, Bukit Siput, di sini hari ini.

Tambah Zaliha, pihak KKM juga akan turut sentiasa berwaspada dengan penyediaan makanan semasa banjir kerana air bah berkenaan mudah tercemar dengan bawaan penyakit. – Kosmo

Authors

Media Variasi

View all posts

Diyana Rahip

View all posts

View all posts

View all posts


Tiada jenayah ‘dihalalkan’ walaupun dipayungi NGO – PERMAS WP

KUALA LUMPUR: Sebilangan pihak beranggapan mereka boleh memiliki kuasa, kekebalan undang-undang untuk ‘menghalalkan’ jenayah menggunakan platform Pertubuhan Bukan Kerajaan (NGO).

Bagaimanapun, tanggapan ini salah kerana baru-baru ini ada individu yang tetap diheret ke muka pengadilan meskipun nama individu terbabit besar dalam NGO dan politik.

Dengan kata lain, tiada siapa yang kebal di sisi undang-undang negara.

Pengerusi PERMAS Wilayah Persekutuan, Nata Ahmad berkata, pihak berkuasa berhak menahan mana-mana individu jika terbabit dalam salah laku jenayah.

“Mengambil pepatah Melayu, ibarat sepandai-pandai tupai melompat, akhirnya jatuh ke tanah jua.

“Pada saya, tak ada siapa kebal daripada undang-undang, semua tak dikecualikan daripada undang-undang.

“Pada mereka yang pergunakan platform untuk kesenangan diri, dia rasa dia bagus, kebal ke baik ke, tak boleh usik ke, saya rasa dia tak lama (kebal undang-undang).

“Lambat atau cepat (dikenakan tindakan). Mungkin tak kena tahun ini, tahun depan, tapi dia mesti kena, tetap akan ada satu ruang dia kena,” katanya kepada MEDIA VARIASI.

Beliau berkata demikian pada Majlis Mesyuarat Pertubuhan Permuafakatan Majlis Ayahanda (PERMAS) Wilayah Persekutuan & Putrajaya, di Hotel Adamson, di sini.

Turut hadir, tetamu jemputan, Ketua Aktivis Persatuan Pengguna Islam Malaysia (PPIM), Datuk Nadzim Johan; Presiden PERMAS, Datuk Ismail Awang, Timbalan Pengerusi PERMAS Wilayah Persekutuan, Datuk Alamin Azwar; dan Pertubuhan Kebajikan Insaniah Srikandi Malaysia (Srikandi), Presiden Srikandi, Datuk Norashikin Abd Ghani.

Nata yang baru menerima lantikan Pengerusi PERMAS Wilayah Persekutuan berkata, PERMAS sentiasa memberi kerjasama kepada pihak berkuasa seandainya ada kes siasatan polis melibatkan ahli.

Malah, jelasnya, PERMAS sebagai NGO yang peka dengan isu masyarakat, nasib anak bangsa, membantu menangani kes penganiayaan dan penindasan.

“Kita pun perlu pandai menilai baik buruk, kita tak menyokong benda tak elok.

“Andai ahli buat perkara negatif, kita tak kompromi.

“Kalau nak jadi samseng, tak semestinya kena jadi ayahanda dan tidak semestinya yang bergelar ayahanda ini adalah samseng, gelaran ayahanda sebenarnya adalah kerana seseorang itu dianggap sebagai bapa yang mendidik anak-anaknya ke arah kebaikan.” katanya.

Author

Tun Puteh Wanti

View all posts

View all posts


Sindiket pelacuran didalangi ‘mummy’ warga Indonesia tumpas

PUTRAJAYA: Satu sindiket pelacuran didalangi seorang wanita warganegara Indonesia yang digelar sebagai “Mummy”, berjaya ditumpaskan dalam operasi penguatkuasaan di sekitar Kuala Lumpur dan Selangor pada 9 Februari lepas.

Ketua Pengarah Imigresen, Datuk Seri Khairul Dzaimee Daud berkata, dalam operasi pada 11.30 malam itu, tiga premis pusat hiburan dan rumah transit di Selangor serta Kuala Lumpur diserbu dan 36 orang ditahan.

Beliau berkata, kesemua yang ditahan berumur antara 18 tahun dan 34 tahun itu, terdiri daripada 27 wanita Indonesia, dua wanita Vietnam, empat wanita Thailand dan seorang lelaki Bangladesh yang merupakan pelanggan, serta dua lelaki tempatan penjaga premis.

“Hasil daripada risikan mendapati wanita yang digelar sebagai “Mummy” itu berperanan menjaga dan menguruskan wanita warga asing menjalankan aktiviti pelacuran di beberapa premis hiburan.

“Hasil daripada aktiviti pelacuran ini, sindiket tersebut berjaya mengaut keuntungan dianggarkan lebih RM2.8 juta,” katanya dalam kenyataan di sini hari ini.

Khairul Dzaimee berkata, turut dikesan ada antaranya menggunakan Pas Lawatan Sosial (Pasangan Kepada Warganegara), Pas Lawatan Sosial (Pengiring Kepada Pesakit), Pas Penggajian sebagai terapi spa, dan  memiliki dokumen (Akuan Penerimaan) bagi urusan Program Rekalibrasi Tenaga Kerja (RTK).

Menurutnya, semakan juga mendapati terdapat Cap Pas Lawatan Sosial (PLS) yang disyaki palsu dimiliki warga asing tersebut.

“Kesemua diperiksa dan ditahan kerana disyaki telah melakukan kesalahan di bawah Akta Imigresen 1959/63, Akta Pemerdagangan Orang dan Anti Penyeludupan Migran (ATIPSOM) dan Peraturan-Peraturan Imigresen 1963,” katanya.

Khairul Dzaimee berkata, kesemua tahanan warganegara asing ditahan di Depoh Imigresen Semenyih dan dua suspek warga tempatan ditahan untuk siasatan di bawah akta yang sama. – BERNAMA


KPDN Sarawak rampas 255 paket minuman malt coklat tiruan

KUCHING: Kementerian Perdagangan Dalam Negeri dan Kos Sara Hidup (KPDN) Sarawak merampas 255 paket minuman malt coklat disyaki tiruan di tiga premis perniagaan di sini hari ini.

Pengarah KPDN Sarawak, Matthew Dominic Barin dalam satu kenyataan berkata, rampasan itu dibuat susulan siri serbuan yang dibuat sepasukan anggota penguat kuasa kementerian itu di sekitar bandar raya ini.

“Kesemua unit minuman malt coklat berkhasiat tersebut bersama beberapa dokumen perniagaan lain telah disita dengan nilai rampasan keseluruhan dianggarkan berjumlah RM9,814.95,” katanya.

Menurutnya, kes itu kini disiasat di bawah Seksyen 102(1)(c) Akta Cap Dagangan 2019 iaitu mempunyai dalam jagaan atau kawalannya bagi maksud perdagangan apa-apa barang yang suatu cap dagangan berdaftar dipakaikan dengan salah.

“Jika disabitkan kesalahan, denda boleh dikenakan sehingga RM10,000 bagi setiap barang tiruan yang dipakaikan dengan salah cap dagangan berdaftar atau penjara sehingga tiga tahun atau kedua-duanya sekali,” katanya.

Beliau menambah denda tidak melebihi RM20,000 bagi setiap barang tiruan yang dipakaikan dengan salah cap dagangan berdaftar atau penjara sehingga lima tahun atau kedua-duanya boleh dikenakan untuk kesalahan kali kedua. – BERNAMA


Wanita tuntut hutang RM100,000 dari pemain bola sepak tempatan

CYBERJAYA: Gara-gara tidak membayar hutang seorang wanita nekad menggunakan kuasa tular media sosial untuk menagih hutang daripada seorang lelaki.

Menerusi perkongsian video TikTok, wanita berkenaan memuat naik foto lelaki yang juga pemain bola sepak dan dipercayai pemain pasukan Pahang dengan kapsyen ‘orang hutang’.

Bercerita lanjut di ruangan komen, wanita itu memberitahu lelaki terbabit meminjam duitnya kerana ingin membuka sebuah kedai makan.

“Saya fund dia duit kedai makan RM100,000, baru bayar RM11,000. Ada lagi RM89,000 dia janji nak bayar setiap bulan RM4,000, hanya tiga bulan sahaja dia bayar lepas tu dah tak bayar empat bulan.

“Bila minta alasan Pahang hold gaji, tak kan lah empat bulan tak dapat gaji, satu sen pun dah tak bayar sekarang ni. Bila minta banyak alasan siap maki saya lagi.

“Kalau saya maki tu memang logik sebab tak bayar hutang kita, tapi saya pulak dia maki,” katanya.

Menjengah di ruangan komen, rata-rata netizen tidak mempercayai individu berkenaan bersikap demikian.

Malah, netizen menasihati wanita itu untuk memadam video tersebut kerana ia seperti membuka aib seseorang di media sosial.

“Banyak cara nak kutip hutang ni, macam ni aku tak setuju sebab bila dia dah settle hutang dengan awak, aib hutang dia awak tak akan dapat cover semula dah. Guna saluran yang betul,” komen netizen.

“Faillah mahkamah buat tuntutan di sana, cara begini dia boleh kenakan sis balik dengan saman malu,” kongsi netizen.

“Bila kita tutup aib orang, Allah akan tutup aib kita. Doakan dia Allah cukupkan rezeki untuk selesai hutang itu lebih baik,” tulis netizen.

Menjawab kecaman netizen, wanita itu menegaskan dia tidak akan memaafkan warga net yang memfitnah dirinya.

“Yang fitnah saya bukan-bukan, tanggung kat akhirat. Saya tak akan maafkan,” jelas wanita itu.

Author

Nurul Ain Japri

View all posts

View all posts


Tilmiz Saifullah, Tilmizah Nazirah gagal ke peringkat akhir Akademi Qurra’

KUALA LUMPUR: Tilmiz Saifullah dan Tilmizah Nazirah tidak dapat menahan air mata apabila diumumkan tersingkir pada peringkat separuh akhir program Akademi Qurra’ yang ditayangkan di TV Alhijrah, semalam.

Keputusan itu sekali gus menyaksikan lima lagi peserta mara ke pentas akhir. Mereka terdiri daripada Tilmizah Maghfirah; Tilmiz Akasyah; Tilmizah Nooraini; Tilmiz Zuhdi dan Tilmiz Fahmi.

Tilmizah Nazirah, 24, atau nama sebenarnya Nurnazhirah Shaharudin berkata, dia terlalu sedih kerana terpaksa meninggalkan Akademi Qurra’.

“Alhamdulillah, saya dapat peluang hingga ke peringkat separuh akhir, apatah lagi sebelum ini banyak kali di kedudukan bawah.

“Sejujurnya, saya sudah ‘all out’ dan buat yang terbaik. Saya fikir, kalau tersingkir tidak mengapa kerana sudah usaha yang terbaik.

“Saya terlalu sedih tinggalkan Akademi Qurra’. Kedua, air mata syukur sebab dalam kumpulan saya tinggal saya dan Fahmi saja.

“Saya memang berdoa supaya dia dapat ke akhir, potensi dia tinggi dan lebih besar,” katanya.

Nazirah berkata, dia akur atas keputusan juri selain mengakui kesilapan dibuat.

“Bila ada kesilapan, saya berasakan peluang ke akhir tipis. Malah, kalau tersingkir pun sudah jangka juga.

“Sebenarnya, dari awal lagi tak jangka akan terpilih menyertai program ini hingga mara ke separuh akhir. Awalnya saya hanya tahu dua jenis taranum saja, tapi sekarang sudah banyak,” katanya.

Sementara itu, Tilmiz Saifullah, 19, atau nama sebenarnya Saifullah Khanip Rofli berkata, dia berasa sedih kerana gagal menunaikan impian ibunya.

“Dari awal lagi saya memang menyasarkan kelal hingga ke akhir. Kedua ibu bapa dan rakan-rakan pun memberikan harapan besar.

“Jadi, apabila tersingkir itu yang saya tak dapat menahan air mata. Saya beranggapan gagal tunaikan janji pada mak,” katanya.

Ketua Juri, Ustaz Tarmizi Abdul Rahman berkata, beliau bersama juri lain tidak boleh berkompromi soal kesalahan bacaan.

“Antara tujuh peserta, saya sudah ada gambaran dan perkembangan mereka.

“Macam Saifullah dan Nazirah, taranum mereka agak bahaya, tapi bila dua kesalahan besar dibuat tanpa sengaja dan sedar oleh Saifullah, ia menguji amanah saya pada al-Quran.

“Bila tanya pada kedua-dua juri, mereka seolah-olah kejutkan saya yang mana satu kesalahan besar apabila membaca dengan kesalahan huruf. Kesalahan sebegini tak boleh dimaafkan,” katanya.

Pada peringkat separuh akhir, Tilmizah Maghfirah mendapat Anugerah Alunan Terindah.

Pentas akhir Akademi Qurra’ akan dihoskan oleh Fakhrul UNIC, disiarkan pada 18 Mac ini, jam 9 malam dan diadili sepenuhnya oleh juri tetap iaitu Ustaz Ahmad Tarmizi Abdul Rahman, Qari Muhammad Qayyim Nizar dan juri jemputan.

Sementara Mudarris dan Mudarrisah yang menjadi tulang belakang membimbing semua peserta pula ialah Ustaz Ammar Mukhlis, Ustazah Farhatul Fairuzah dan Ustazah Sofizah Mousin.

Author

Tun Puteh Wanti

View all posts

View all posts


Perintah JTK tak laku, majikan tak bayar gaji

PUTRAJAYA: Seorang bekas pekerja syarikat penyedia satelit dan TV berbayar, Smart Digital International di Cyberjaya gagal menerima tuntutan baki bayaran gajinya walaupun sudah menerima perintah daripada Jabatan Tenaga Kerja (JTK).

Perintah pematuhan oleh Ketua Pengarah JTK pada 26 Oktober 2022 setelah turun naik mahkamah JTK sejak 5 April 2022 nampaknya tidak memberi hasil.

Bekas eksekutif jualan syarikat berkenaan, Muhammad Faizi Abdul Hamid, meluahkan rasa kecewa dengan undang-undang pekerja yang sedia ada dilihat kurang ‘taring’ untuk memastikan majikan tidak terlepas daripada tanggungjawab mereka.

“Syarikat berkenaan kini tidak beroperasi tetapi perkhidmatan mereka masih diteruskan oleh pengurusan sama dibawah anak syarikat, Sirius T & E.

“Malah syarikat berkenaan dilaporkan di media bekerjasama dengan Nusa Kapital dan juga menerima geran daripada kerajaan sebanyak RM50 juta pada November tahun lalu.

“Dengan peruntukan sebanyak itu sewajarnya tiada masalah untuk menjelaskan tuntutan gaji kira-kira 50 bekas pekerja yang lebih dua bulan tertunggak,” katanya kepada MEDIA VARIASI.

Terdahulu, Muhammad Faizi, bekas eksekutif pemasaran di syarikat sama, Muhammad Zareef Zaharidan, Auni Farhana Abdul Rahim, Hanna Norhisam, Mohd Aiman Afif Mohd Fadzil dan Syahirul Haiqal Ashahakim membuat aduan di Persatuan Pengguna Islam Malaysia.

Faizi menceritakan dia mula bekerja di syarikat Smart Digital International pada Januari 2021 tetapi masalah mula timbul pada tahun lalu apabila majikan gagal membayar gaji.

“Dua laporan JTK yang lain juga tidak memberi kesan apa apa pada bekas majikan sedangkan ketiga tiga kes telah menang dan layak menerima hak mereka sebagai pekerja.

“Kira-kira 50 pekerja terjejas dan masing-masing membuat aduan di JTK.

“Selepas lebih daripada tiga perbicaraan kes saya dan rakan sekerja menang namun perintah tersebut tidak beri hasil apabila majikan enggan membayarnya,” katanya.

Tambahnya lagi, modus operandi syarikat apabila gagal menguruskan kewangan akan menutup operasi tetapi membuka anak-anak syarikat diurus oleh individu sama.

Isu ini pernah disuarakan Pengerusi Biro Buruh DAP, A Sivanesan yang menggesa pihak polis menyiasat majikan-majikan yang tidak membayar gaji kepada pekerja.

Ini kerana kuasa JTK dalam kes-kes sebegini sangat terhad bawah Akta Pekerjaan 1955.

Jika majikan tidak membayar gaji pekerja selepas 7 hari bulan setiap bulan dan menyimpan gaji tersebut, ia boleh diklasifikasi sebagai pecah amanah dan jenayah.

Pihak polis boleh menyiasat kes sebegini mengikut seksyen 405 Kanun Keseksaan bagi tuduhan pecah amanah dan seksyen 107 kanun aturan jenayah.

Pada tahun 2019, Kementerian Sumber Manusia mengarahkan Utusan Melayu Malaysia Berhad melunaskan semua bayaran tertunggak kepada bekas kakitangannya yang ditamatkan perkhidmatan serta mereka yang diberhentikan secara sukarela (VSS) akhir tahun 2018, namun sehingga ke hari ini pampasan belum dilunaskan kepada hampir 800 pekerja.

Author

Tun Puteh Wanti

View all posts

View all posts


KDN lulus 380,000 permohonan pekerja asing, penuhi keperluan ekonomi negara – Saifuddin

PADANG BESAR:  Kementerian Dalam Negeri (KDN) telah meluluskan 380,000 permohonan pekerja asing bagi memenuhi keperluan ekonomi negara.

Menterinya, Datuk Seri Saifuddin Nasution Ismail berkata, pihaknya telah melakukan  pelan kelonggaran bagi memenuhi permintaan industri setelah menerima pemberitahuan daripada pihak Bank Negara agar memudahkan proses permohonan pekerja asing.

“Sehingga kini KDN telah meluluskan 380,000 permohonan daripada warga asing yang tinggal lebih tempoh dan tidak mempunyai dokumen agar mereka segera mencari majikan.

“Kelonggaran ini diberikan kepada beberapa sektor kritikal seperti perladangan, pertanian, perkilangan dan perkhidmatan,” kepada pemberita selepas melawat Kompleks ICQS Padang Besar di sini hari ini.

Turut hadir Ketua Pengarah Jabatan Imigresen Malaysia, Datuk Seri Khairul Dzaimee Daud; Setiausaha Kerajaan Negeri Perlis, Datuk Seri Hasnol Zam Zam Ahmad dan Pengarah Jabatan Imigresen Perlis,  Khairul Amin Taib.

Katanya, pada  peringkat pertama ini, permintaan tenaga asing  daripada pemain industri adalah sehingga 518,000 orang.

Beliau berkata, tindakan itu diambil bagi membantu perkembangan ekonomi sekurang-kurangnya kepada satu peratus.

Saifuddin Nasution berkata, usaha ini adalah penting bagi membantu usaha perkembangan ekonomi negara yang dijangka berkembang kepada 4.5 peratus seperti yang dinyatakan oleh Perdana Menteri, Datuk Seri Anwar Ibrahim pada pembentangan Belanjawan 2023 semalam.

Katanya, di bawah Rancangan Malaysia Kedua Belas (RMKe-12) jumlah pekerja asing tidak boleh melebihi 2.4 juta orang menjelang 2025 dan sehingga kini terdapat 1.5 juta pekerja asing di negara ini.

Beliau juga berkata,  KDN kini dalam proses akhir pemerolehan kamera badan bagi kegunaan agensi di bawahnya termasuk Polis Diraja Malaysia (PDRM).

Saifuddin Nasution berkata, pihaknya kini sedang memuktamadkan kontraktor yang layak bagi  mengendalikan pemerolehan kamera badan itu dengan melibatkan peruntukan RM30 juta yang telah diluluskan oleh pihak Kementerian Kewangan (MOF) pada tahun lepas.

Beliau berkata, penggunaan kamera badan dilihat mampu meningkatkan integriti perkhidmatan, malah menjadi sumber bukti kepada anggota polis dan petugas agensi keselamatan lain serta dapat mengawal manipulasi, meningkatkan kepercayaan prang ramai dan meningkatkan keyakinan anggota penguat kuasa untuk menjalankan tugas secara profesional. – BERNAMA


Najib masih Ahli Parlimen Pekan – Yang Dipertua Dewan Rakyat

KUALA LUMPUR: Bekas Perdana Menteri Datuk Seri Najib Tun Razak masih lagi Ahli Parlimen Pekan, kata Yang Dipertua Dewan Rakyat Tan Sri Azhar Azizan Harun.

Beliau berkata ini memandangkan petisyen pengampunan telah difailkan Najib di bawah Perkara 42 Perlembagaan Persekutuan pada Jumaat lepas (2 Sept), iaitu dalam tempoh 14 hari dari tarikh keputusan Mahkamah Persekutuan.

“Maka kuat kuasa kehilangan kelayakan beliau sebagai Ahli Parlimen hanya akan bermula sebaik sahaja petisyen pengampunan itu dibereskan (sekiranya petisyen itu ditolak).

“Ini bermakna status Yang Berhormat Datuk Seri Mohd Najib Tun Abdul Razak sebagai Ahli Parlimen Pekan pada masa ini tidak berubah dan akan hanya dimuktamadkan apabila petisyen pengampunan itu dibereskan,” katanya dalam kenyataan di sini hari ini.

Azhar berkata beliau telah menerima serahan dokumen meliputi salinan permohonan pengampunan Najib di bawah Perkara 42 Perlembagaan Persekutuan pada 1 Sept; salinan surat daripada Tetuan Shafee & Co bertarikh 1 Sept yang melampirkan permohonan pengampunan yang diaku-terima oleh Ketua Pengarah Bahagian Hal Ehwal Undang-Undang, Jabatan Perdana Menteri pada 2 Sept.

Selain itu, turut diterima adalah salinan Perintah Jenayah termeterai masing-masing bagi kes rayuan Najib di Mahkamah Persekutuan bertarikh 23 Ogos lepas.

Azhar juga mengambil maklum bahawa rayuan jenayah Ahli Parlimen Pekan itu ditolak Mahkamah Persekutuan.

“Mengikut Perkara 48(1)(e) Perlembagaan Persekutuan, mana-mana Ahli Parlimen yang disabitkan atas kesalahan oleh mahkamah di Persekutuan dan dihukum penjara untuk tidak kurang dari setahun atau didenda sebanyak tidak kurang dari RM2,000 akan hilang kelayakan sebagai seorang Ahli Parlimen.

“Kuat kuasa Perkara 48(1)(e) Perlembagaan Persekutuan adalah tertakluk kepada peruntukan Perkara 48(4) dan Perkara 53(2). Dalam hal ini, Perkara 48(4)(c) memperuntukkan bahawa sekiranya satu petisyen pengampunan difailkan oleh Ahli Parlimen yang berkenaan dalam masa 14 hari dari tarikh rayuan diputuskan, kehilangan kelayakan Ahli Parlimen berkenaan hanya akan berkuat kuasa sebaik sahaja petisyen pengampunan dibereskan (sekiranya petisyen ditolak),” katanya.

Mahkamah Persekutuan pada 23 Ogos lepas mengekalkan sabitan dan hukuman penjara 12 tahun serta denda RM210 juta ke atas Najib kerana menyeleweng dana SRC International Sdn Bhd berjumlah RM42 juta.

Pada 28 Julai 2020, Hakim Mahkamah Tinggi Datuk Mohd Nazlan Mohd Ghazali, yang kini Hakim Mahkamah Rayuan, menjatuhkan hukuman penjara 10 tahun ke atas Najib bagi setiap tiga pertuduhan pecah amanah jenayah serta tiga pertuduhan pengubahan wang haram dan penjara 12 tahun serta denda RM210 juta (jika gagal bayar, penjara lima tahun) bagi pertuduhan menyalahgunakan kedudukan.

Bagaimanapun, Najib hanya perlu menjalani hukuman penjara 12 tahun kerana hakim mengarahkan semua hukuman penjara berjalan serentak. – BERNAMA


‘Terkena’! – Wanita terkejut beli gula-gula timbang kena caj RM40

CYBERJAYA: Seorang wanita tergamam seketika apabila gula-gula timbang yang dibelinya di sebuah kedai dengan jumlah bernilai RM40.

Menerusi perkongsian di Facebook Nabilla Aisha, pada mulanya dia menyedari harga yang dipamerkan tidak jelas dan apabila ditimbang harga yang tertera lebih mahal.

“Hurm terkena pulak rasanya hari ni, Che yam merengek nak gula-gula, cakap kat amoi ni bee nak 150 gm je sebab dia cakap minimum belian 150gm je tapi nak campur-campurlah, lepas tu dia cedok-cedok.

“Ingatkan dia budget la 150gm tu kononnya bee fikir dia da biasa cedokkan mesti tau agak berapa beratnya last-last masa nak bayar dia cakap RM40.

“Harga mahalnya..dia cakap RM14 lebih 100 gm..baru perasan dia tak tampal harga 100gm kat situ,” kongsinya.

Tambahnya lagi, selepas mengetahui jumlah harga yang dicaj itu dia cuba meminta penjual untuk mengurangkan kuantiti gula-gula itu namun tidak boleh dilakukan atas faktor gula-gula berkenaan sudah bercampur jenis.

“Maka bee pon bayar dengan harga RM34.. padan muka.. huuu..lepas ni biarlah anak merengek pon tak beli dah aku,” ujarnya.

Kisah yang dialami Nabilla turut ditimpa sebilangan warga net yang tampil berkongsi di ruangan komen.

“Benda ini memang mahal, pernah juga terkena bayar RM60,” tulis pengguna Facebook.

“Saya sekeluarga pernah membayar RM200, apabila keluar kedai, kami hanya mampu ketawa,” komen seorang lagi warga net.

Author

Diyana Rahip

View all posts

View all posts


Kebanyakan fasiliti LRT, MRT dan Monorel Lembah Klang kembali pulih

CYBERJAYA: Kebanyakan fasiliti di LRT, MRT dan Monorel di Lembah Klang seperti eskalator dan lif sudah kembali beroperasi, kata Rapid Rail Sdn Bhd dalam satu kenyataan pada Jumaat.

Rapid Rail selaku operator kepada perkhidmatan di stesen- stesen rel kendaliannya, memaklumkan dalam kenyataan itu perkembangan terkini kerja-kerja baik pulih fasiliti stesen.

Antara fasiliti tersebut ialah eskalator di mana, menurut Rapid Rail, pihaknya menerima alat ganti fasa 1 pada awal Disember lalu, setelah mengalami kelewatan penghantaran disebabkan gangguan rantaian bekalan global.

“Dengan ketersediaan alat-alat ganti tersebut, kerja-kerja penggantian segera telah dijalankan kontraktor pengilang pengeluar asal atau ‘original equipment manufacturer’ (OEM) secara berperingkat dan dijangka siap sepenuhnya pada Februari 2023.

“Setakat 15 Disember, proses penggantian 20 unit ‘handrail’ dan tiga unit ‘stepchain’ di 10 stesen MRT telah disiapkan, dan eskalator di stesen-stesen berkenaan telah kembali beroperasi,” katanya.

Rapid Rail berkata, akan melaksanakan program penyelenggaraan berasaskan keadaan atau ‘condition based maintenance’ (CBM) sebagai langkah jangka panjang terhadap eskalator stesen.

Proses CBM akan terus mengganti komponen yang dinilai akan rosak atau kerap bermasalah akan terus dilaksanakan tanpa menunggu jangka hayat tamat.

Kebanyakan lif stesen juga telah kembali operasi di mana projek naik taraf lif akan bermula pada suku pertama tahun 2023 dan memerlukan masa selama 18 bulan untuk disiapkan.

“Buat masa ini, peratus ketersediaan operasi fasiliti lif di stesen LRT dan MRT berada pada tahap 99 peratus. Aktiviti penyelenggaran sentiasa dilakukan secara berkala bagi memastikan fasiliti yang disediakan untuk pengguna berada dalam keadaan yang baik.

“Mengenai isu lif di stesen-stesen monorel pula, reka bentuk asal stesen monorel tidak mempunyai fasiliti lif. Menyedari keperluan pengguna terutamanya warga emas dan orang kelainan upaya, Prasarana telah mengambil inisiatif untuk menambah 18 unit lif dan 39 unit ‘wheelchair platform lift’ ini untuk keselesaan orang awam,” katanya lagi.

Menurutnya, kerja-kerja menaik taraf fasiliti lif di monorel ini memerlukan penambahbaikan dari segi struktur dan juga melibatkan beberapa isu keselamatan yang perlu dibaiki.

Masalah kebocoran di 93 lokasi di stesen, kerja-kerja membaik pulih di 21 lokasi di stesen LRT dan Monorel pula berjaya disiapkan dan bakinya akan diselesaikan secara berperingkat dan dijangka siap sepenuhnya menjelang Jun 2023.

Proses pembaikan di 22 lokasi kebocoran telah dilakukan dan pemantauan keberkesanan kerja-kerja baik pulih tersebut sedang dilaksanakan.

Sementara itu, kerja-kerja membaik pulih sistem pendawaian dan penggantian mentol yang bermasalah di stesen-stesen telah hampir selesai.

Rapid Rail telah menjalankan program pemeriksaan serta penyelenggaran berkala dan buat masa ini bilangan lampu yang tidak berfungsi adalah di bawah satu peratus.

“Rapid Rail juga telah menghebahkan status terkini pembaikan fasiliti stesen menerusi paparan info grafik di media sosial sebagai maklumat kepada pengguna Rapid KL.

“Adalah menjadi misi Rapid Rail untuk menyediakan kemudahan perkhidmatan awam melalui sistem jaringan rel dan fasiliti yang baik demi keselesaan dan keselamatan para pengguna.

“Para pelanggan boleh menyalurkan sebarang cadangan atau maklumat mengenai kerosakan fasiliti stesen menerusi email ke suggest@rapidkl.com.my atau berhubung terus menerusi platform media sosial Rapid KL,” pesannya.

Author

Faridah Amiratul

View all posts

View all posts